Россия вич бўйича ҳеч қандай чора кўраётгани йўқ » Новости Узбекистана сегодня: nuz.uz\nНовости Узбекистана → САЛОМАТЛИК → Россия вич бўйича ҳеч қандай чора кўраётгани йўқ\n05-01-2017 09:46 0 719 Рейтинг1 Чоп этиш\nРоссия вич бўйича ҳеч қандай чора кўраётгани йўқ\nНил Макфаркуар “Россияда ВИЧ касаллагига чалинганлар миллион нафардан ошиб кетган бўлса-да, ҳукумат бу ҳодисага ҳеч қандай чора кўраётгани йўқ” номли мақоласида таъкидлашича, ОИТС касаллигидан вафот этган 1 млн. 400 минг нафар шахс тўғрисидаги маълумот мамлакатда ВИЧ эпидемияси мавжудлиги учун кифоядир.\nЖаҳон соғлиқни сақлаш ташкилоти кўрсатмаларига биноан, ушбу касаллик сонини камайтириш учун касалликка чалинган 90% одам вирусга қарши воситаларни истеъмол қилишлари зарур. Давлат статистика қўмитаси маълумотларига кўра, Россия ҳудудида 38% касалликка чалинганлар шу каби доривор воситалардан фойдаланиш ҳуқуқига эгадирлар. БМТ ВИЧ/ОИТС бирлашган дастури хабарига кўра, Россия ЖАР, Нигерия, Ҳиндистон ва Уганда каби мазкур касаллик ўта ривожланган беш мамлакат рўйхатидан жой олган.\nБугунги кунда ВИЧ касаллиги шахсий муаммо эмас, балки ижтимоий муаммо сифатида ўз ечимини топиш керак.


Шавкат Мирзиёев: "Уйларнинг нархини арзонлаштириш керак"\nПрезидент Шавкат Мирзиёев 2018 йил 29 июнь куни Тошкент шаҳрининг Олмазор туманида «Olmazor business city» ишбилармонлик маркази лойиҳаси билан танишган эди. Бунинг учун Кичик ҳалқа йўли ва Янги Олмазор кўчаси ўртасида қарийб 24 гектар ер ажратилиб, жорий йил февралда қурилиш ишлари бошланди.\nМайдон 6 та лотга бўлинган бўлиб, биринчи ва иккинчи лотларда савдо маркази, офислар ва кўнгилочар масканлар бунёд этилмоқда. Уч, тўрт ва бешинчи лотларда 2 минг 100 хонадонга мўлжалланган 28 та кўп қаватли уй, олтинчи лотда 300 ўринли мактабгача таълим муассасаси ҳамда 500 ўринли мактаб қурилмоқда. Уйларнинг биринчи қаватидан савдо дўконлари ўрин олади. Хонадонларда алоҳида иситиш тизими ўрнатилади. Деворлар етти қатламдан иборатлиги, жумладан базальт толаси билан қоплангани қишда иссиқ, ёзда салқин ҳароратни яхши сақлайди.\nПрезидент матбуот хизмати хабарига кўра, давлат раҳбари 9 октябрь куни ушбу мажмуага ташриф буюриб, бунёдкорлик ишларини кўздан кечирди. Қурилишда қўлланилаётган инновацион, энергия тежамкор технологияларга алоҳида эътибор қаратди.\n- Уйлар сонини кўпайтириш, энергияни тежаш орқали турар жойлар нархини арзонлаштириш керак. Бунинг учун қурилиш материаллари, базальт толаси ишлаб чиқариш корхоналарини кўпайтириб, ҳар бир ҳудудга етказиб бериш зарур, - деди Шавкат Мирзиёев.\nБинокорлик ишларининг бориши, ўзига хос жиҳатлари ҳақида маълумот берилди. Қурилишда маҳаллий материаллардан фойдаланилаётгани, уйлар ҳам тўлиқ юртимизда ишлаб чиқарилган маиший техника ва мебеллар билан жиҳозланиши таъкидланди.\n- Қуриш бу биринчи қадам. Асосийси - малакали эксплуатация. Уйларга, одамларга сифатли хизмат кўрсатиш, муҳандислик ускуналаридан самарали фойдаланиш зарур, - деди давлат раҳбари қурувчи ва мутасаддилар билан суҳбатда.\nҚайд этилишича, шу ерда Олмазор тумани фаоллари билан ҳам мулоқот бўлди.\nКиритилди: 17:01 09.10.2019. Ўқилди: 2588 марта. Фикрлар сони: 0 та.


11:56 27.04.2016 Ҳавола олиш\nҚонунга кўра, етарли меҳнат фаолиятига эга бўлмаган шахсларга ёш нафақаси мавжуд бўлган меҳнат стажига қараб белгиланади.\nТОШКЕНТ, 27 апр — Sputnik. Ўзбекистонда 2016 йил 1 июлда бошлаб “Фуқароларни нафақа билан таъминлаш ҳақидаги” қоунунга киритилган ўзгаришларга кўра, нафақа олиш учун керак бўладиган энг кам меҳнат фаолияти 5 йилдан 7 йилга оширилди, дейилган маҳаллий нашда эълон қилинган қонунда.\nҚонунга киритилган ушбу ўзгаришлар Олий Мажлис томонидан таклиф қилинган бўлиб Сенат томонидан март ойининг охирида тасдиқланган эди.\nҚонунга кўра, етарли меҳнат фаолиятига эга бўлмаган шахсларга ёш нафақаси мавжуд бўлган меҳнат фаолиятига қараб белгиланади.\nҲозирги вақтда нафақага чиқиш учун керак бўладиган меҳнат фаолияти эркаклар учун 25 йил, аёллар учун 20 йилни ташкил қилади. Ўзбекистонда амал қилаётган қонунларга кўра. эркаклар 60 ёшда, аёллар 55 ёшда нафақага чиқиш ҳуқуқига эга.\nРасмий статистика маълумотига кўра, Ўзбекистон аҳолиси 31,5 миллион кишини ташкил қилди. Улардан 2,8 миллион киши – нафақахўр. HelpAge International халқаро хайрия ташкилоти маълумотига кўра бугунги кунда Ўзбекистонда нафақахўрлар аҳолининг 8,8 % ни ташкил қилади, 2050 йилга келиб эса уларнинг сони аҳолининг — 20 %ни ташкил қилади.


МАКТАБДАН ТУШГАН…ЎЛЖА — Nargis.uz\nОлимали ҳаётдан нолишни ёмон кўрарди. Унинг фикрича, инсон ўйлаб иш қилса, албатта мурод мақсадига етади. Давраларда у тез-тез «Худо сендан харакат, мендан эса барака» деган. «Ётиб қолгунча, от қол» дея ҳалқ мақолаларини ишлатишни яхши кўрарди. Албатта ана шу нақлларга амал қилишга ҳаракат қиларди. Аёлининг номига «Мухлиса Олим қизи» фермер хўжалигини очгач, унинг Низомига қатор ишларни бажариши мумкинлигини ҳам киритди. Фермер хўжалиги ходимлари нафақат деҳқончилик қилишлари, балки Низомга биноан қурилиш ишларида қатнашишлари, савдо билан шуғулланишлари ҳам мумкин эди. Фермер хўжалигинг бошқарувчиси лавозимини эгаллаган Олимали, сҳар бир соҳага «бурун суқмасдан» қолмасди. Олий маълумотли Олимали учун ўз тили билан айтганда «қоғоз ишларини қийворарди». Ажабмаски, унинг тиришқоқлиги ва ҳар бир соҳа асосларини мукаммал ўрганмасдан туриб бир ишга қўл урмаслиги, фермер хўжалигининг тумандаги ягона ўрта мактабни капитал таъмирлаш борасида ўтказилган тендер танловида ғолиб чиқишига имкон яратди. Бу ақл билан иш кўрилса бир неча миллионга эга бўлиш демак эди. Бугунги меҳмондорчилик ҳам шунга бағишланган эди.\n— Қани олдик.\nҚадаҳларнинг жаранги кичик бўлсада, шинамгина меҳмонҳонани тўлдирди. Дид билан безатилган дастурхон устида халқаланаётган сигарет тутунидан нафаси қайтиб, Толибжон ёнида ўтирган Олимали акадан узр сўрадида, ташқарига чиқди. Куз ойининг салқин ҳавосидан бир оз эти жунжуксада, юлдуз тўла осмонга завқ билан термулар экан, беихтиёр болалигини эслади. Раҳматли бувиси ҳар бир юлдуз туркуми ҳақида эртак айтиб берар, унинг ўшанда тезроқ катта бўлгиси, ундаги ботир паҳлавонлар сингари қасрлар қуриб, уни маликаларга совға қилгиси келарди. Аммо болаликдаги орзу-ҳавас, инсон улғайгач, унга интилмаса саробга айланганича ортда қолар экан.\n-Совқотиб қолмадингизми, ука?\nБеҳосдан берилган савол Толибжонни хаёллар уммонидан аслига қайтариб, чўчитиб юборди.\n-Ҳа.. Э, йўқ. Тоза ҳаводан нафас олаётган эдим. Ичкари исиб кетди.\n-Ҳа, ҳозир тоза ҳаводан тўйиб, тўйиб нафас обқолинг. Кейин вақтингиз ҳам, имконингиз ҳам бўлмайди.\nОлимали ака негадир хиринглаб кулди-да, «совуқ экан» деганича ичкарига кириб кетди. Толибжон унинг бу билан нима демоқчи эканлигини тушунмади. Кўнглининг бир чеккасида пайдо бўлган нохушликка эътибор бермасликка харакат қилиб, яна юлдузли осмонга тикилди…\nОлимали фермер хўжалиги номидан туман Халқ таълими бўлими билан шартнома тузгач, бир оз муддатдан сўнг «Мухлиса Олим қизи» фермер хўжалигининг ҳисоб рақамига 36 миллион сўм пул маблағларини туширди.. Мазкур маблағларини ўз танишларининг хусусий фирмалари ҳисоб рақамига ўтказиб, улардан қисман қурилиш моллари, қисман пулни «ювиб, тирик» пулга айлантирди. Энди нима қилиб бўлсада тузилган шартномадаги кўрсатилган таъмирлаш ишларини бажариши ва далолатномани ёпиши лозим эди.\n-Ҳаёлингиз қаёқда Толибжон, шунча чақираман эшитмайсиз-а. Сизни зудлик билан Олимали ака сўраяптилар. Уста Шокир мактаб пойдеворини қуриш учун олиб борилаётган ўлчовлар бошида туриб, ҳаёлан янги мактабда болаларнинг чуғур-чуғурини тассаввур қилаётган янги муҳандис Толибжонга зардали оҳангда гапириб, орқасига бурилди.\nОлимали Толибжонни очиқ юз билан кутиб олиб, қаршисидан жой кўрсатди. Ишларнинг қандай кетаётганлигини сўраб-суриштиргач, секин мақсадга кўчди:\n— Энди, гап бундай ука, сиз ҳали ёшсиз, шунинг учун ҳам қурилишнинг ўзига хос қонун-қоидалари билан сизни таништириш менинг бурчим. Кеча «накладной»лар бўйича олиб келинган цементнинг бир тоннасини Рустам билан Шарифга айтиб орттиртиринг. 600 куб тахтани иккинчи мошинга ортишсин, тушунарлими? Қолганини кейин гаплашамиз.\nОлимали «гап тамом» дегандек стол устида сочилиб ётган қоғозларга тикилди.\n-Кечирасиз, ўзи уларни куни кеча туширган бўлсак, яна ортиб қаёққа олиб борамиз.\n— Бу билан ишингиз бўлмасин. «Тендер»да бекордан бекорга ютганимиз йўқ. Лойиҳамиз 30 миллионлик бўлиб, энг кам харжлиги учун ҳам қабул қилишди. Бундан ташқари ҳали олдинда биргалашиб кўп иш қиламиз, шундайми? Яна бир нарсани ёдингизда тутинг. Кўпчиликнинг мактаб қурилишида ўзига яраша насибаси бор. Иннанкейин, яна ишлай десангиз, тепадагиларниям шартига кўниш керак.\nЛекин қолган цемент мактабни битиришга етмайди. Тахта ҳам, қолган полнинг учдан бир қисмини нима билан ёпмоқчисиз?\nБаракалла, ана шунга каллангизни ишлатинг. Сизни бекордан бекорга ишга олганим йўқ. Керак бўлса бирор жойга кўпроқ қум-у, камроқ цемент қўшинг, эски тахталарни рандалатиб, яна жойига қўйинг, шу ҳам муаммоми? Яна саволлар борми? Билиб қўйинг, жойингизга талабгорлар кўп. Ана қанчадан қанча ёш муҳандислар олийгоҳни битириб, иш тополмай юрибди. Сизни Эрмат Тошевич «эсли-ҳушли, иш ўрганадиган бола» дегани учунгина олувдим.\nМуроджон оғир ўрнидан қўзғолди. Қизил диплом билан олийгоҳни битириб ўзининг мутахассислиги бўйича иш топа олмагач, уч йил қилмаган иши, бошини суқмаган тешиги қолмади. Тоғасининг қўли узун жўраларидан бири, шу ерга жойлаштириб қўйган эди. Бундай бўлишини билганида… Икки ой ҳам ишламай бу ердан ҳам кетса, тоғаси «юзимни ерга қаратдинг» деб ундан юз ўгириши аниқ. Ўзи ишлаган жойининг барчасида «адолатпаравар»лиги учун кўп қола олмаган эди. Толибжон бир қул силтаб, этагини қоқиб чиқиб кетгиси, келди-ю, яна бир онаизорини ўйлаб шаштидан қайтди. Ўзи емай тўрт фарзандига едириб, киймай кийдириб вояга етказди, ўқитди. Энди Толибжонни уйлантириш дардида елиб-югуриб юрибди. Оталари уларни ёшлигида ташлаб кетган. Толибжон тўнғич фарзанд. Энди нафақат ўз кунини кўриши, волидасига ҳам ёрдам бериши керак. Бу ердан ҳам кетса, кейин бошқа иш топиши гумон.\nАста-секинлик билан янгиланаётган мактаб биносига тикилар экан Толибжоннинг юрак бағри эзиларди. Унинг ҳисоб-китоби мактаб томи камида бир метр баланд кўтарилиб, сифатли шифер билан ёпилиши керак эди. Олимали эса қаердандир ишлатилган, сал қаттиқроқ тегсанг уваланиб кетадиган шифер топиб келиб, томга ёптира бошлади. Том четларига ўрнатилиши лозим бўлган тунука ўрнига қора қоғоз қўйилди.\nКенг, ёруғ спорт залининг қурилиш ишлари тугалланай деб қолди. Қилинаётган ишлар атрофдаги қишлоқ аҳлининг миннатдорчилигига сазовор бўлиб, оқсоқоллар бир неча бор келиб, болажонларнинг бахтли яшашлари, билим олишлари учун барча шароитларни яратиб бераётган хукуматнтни, қурилиш ишларини олиб бораётган фирма директори билан бош мухандисни алқаб кетишди. Толибжон эса мактабнинг фойдаланишга топшириш вақти яқинлашган сари ичига чироқ ёқса ёришмасди. У қанча харакат қилмасин, Олимали ўзи айтгандек «эски приёмлари»ни ишлатиб, билганидан қолмади. Мактабнинг полига у аллақайси бузилаётган корхонанинг тахталарини олиб келиб ишлатди. Рандаланганидан сўнг «янги кийим» кийган тахталар нақд 3 см га юпқалашди. «Смета» бўйича олиниши лозим бўлган янги тахталарнинг пули чўнтакка урилди. Цемент иқтисод қилиниб, қоришмага кўпроқ қум қўшилди. Хорижнинг «Рояль» краскаси ўрнига хитойники олинди, у ҳам «разбавитель» билан обдон суюлтирилди. Мактабнинг кираверишдаги улкан зали ва зиналарига ишлатилиши лозим бўлган Нуротанинг табиий мармари ўрнига шаҳарда мармарнинг қолдиқ кукунидан тайёрланадиган сунъийси арзонга олиниб, ётқизилди. Мактабнинг янги биноси йўлаклари лойиҳада кўрсатилган ўрта қалинликдаги гипсокартон билан қоплангач, «Армстронг» типидаги осма шифт ўрнига ноъмалум фирма ишлаб чиқарган қалбакисини ўрнатишди. Ювиниш хоналари, хожатхона, ўқув лабораторияларининг «тозалик бурчак»ларига ёпиштирилиши лозим бўлган италия кафели ва сантехникаси хитойникига алмаштирилди. Бир кўринишдан сифатлисидан фарқ қилмайдиган мазкур кафеллар-у, сантехниканинг хизмат муддати италияникига нисбатан икки баробар кам эди.\n— Қишлоқ боласи Италия билан хитойникини фарқига бориб ўтирибдими? Ўзи умрида сантехника нималигини кўрмаганларга шуниси ҳам бўлаверади. Уйига сувни икки чақрим беридан ташиб келтириб, обдастада ювинади-ю, буларга италия сантехникаси керакмиш. Ўзининг гапидан ўзи хо-холаб кулган Олимали дастурхон бошида ўтирганларнинг бирортаси тишининг оқини кўрсатмагач, индамай иккинчи пиёлани даст кўтариб ичган эди, ўшанда.\nХатто осма шифтга ўрнатиладиган галоген чироқлардан ҳам Олималининг буйруғига биноан «уриб» қолишди. Уларнинг оралари кенгайтирилиб, 230 чироқ ўрнига 190 таси мактаб йўлакларини ёритадиган бўлди. У «иқтисод» қилинган мих-у, болт, гайка, шайбаларни айтмаса ҳам бўлаверади. Толибжон шунча ўқиб, деворни сувоқ қилишда ҳам турли ҳил ҳийла-ю найранглар ишлатилиши мумкинлигини биринчи маротаба кўрди. «Тендер»га топширилган мактаб лойиҳасида кўрсатилган сувоқ қалинлиги икки баробар камайтирилиб, бундан анча-мунча унга кетадиган қурилиш материаллари олиб қолинди.\n-Олимали ака, қилинган сувоқ бир йилга бормай ёрилиб, кўчиб кетади. Ҳеч бўлмаганда шунча одамнинг меҳнати-ю, бизга кўз тикиб турган қишлоқ одамларига раҳмингиз келсин. Ҳамма нарса меъёрида, ўлчаб қўшилса бундай сувоқ салкам ўн йилга чидайди-ку!\n— Менга қаранг, йигитча, тоззаям жонимга тегдингиз. Тепадагиларнинг улушини ўзимни чўнтагимдан тўлайманми? Ё пулингиз ошиб-тошиб кетган бўлса, балки буни сиз қиларсиз? Олимали қизариб, бузариб қуллари мушт бўлиб тугилди. 10 кундан сўнг мактабни топширамиз. Шу объектдан сўнг, ана катта кўча. Лекин эсингиздан чиқмасин, «смета» билан барча «накладной»ларнинг ярмидан кўпроғига мен йўқ пайти фақат ўзингиз имзо чеккансиз. Шу пайтгача бажарилган ишларнинг нархи бўйича счет-фактурада ҳам сизнинг имзоингиз турибди. Шу бўйича иш якунидаги умумий маълумотга ҳам тақсирнинг имзолари керак бўлади. Яна ғинг десангиз фақат шуларнинг ўзи билан индамай 10 йилга қамалишингизни биласизми?\nОлималининг кесатиқ оҳанги Толибжоннинг миясини пармалаётгандек бўлди. Бошлиқнинг гапларидан сўнг унинг баданидан совуқ тер чиқиб кетди. Ёшлигига бориб бу тулкининг нимага бундай разилликка қодирлигини ўйлаб кўрмаган экан. Кўра-била туриб ўзи бошини сиртмоққа тиқди-я!\nТолибжон бошини қуйи солганича раҳбар хонасидан чиқиб кетди. Қурувчиларнинг тақир-туқури-ю, мактаб атрофини текислаётган булдозернинг шовқинидан боши тарс ёрилай деди. Бирдан ҳаво етишмаётганлигини ҳис қилиб, деворга беҳол суянди. Илк зиёфатда Олимали аканинг «тўйиб-тўйиб нафас олиб қолинг» деганини эслаб, бошига санчиқ кирди. Ўшанда бекордан бекорга айтмаган эканда. Илонни ёғини ялаган бу.\nАтрофи асфальтланиб, ҳовлининг ўртасига ўрнатилган кичик фаввора, унинг икки бурчагига гуллар-у, арча кўчатлари экилган мактаб биноси янги ўқув йилига тахт эди. Вилоятдан келган махсус қабул қилиш гуруҳи оқ плиталар ётқизилган шинамгина йўлакдан юриб, ҳар бир синф хонасига бирма-бир кириб чиқиб, «Мендан кетгунча, эгасига етгунча» қабилида бажарилган ишлардаги камчиликларни бирма-бир қайд этиб, мактабни қабул қилиб олиш учун тайёрланган хужжатга имзо чекмадилар. Кузнинг серёғин кунлари бошланиши билан эса, тунука қўйилмаган том четларидан, мих қоқилиши билан ёрилган шифер ёриқларидан чакка ўтиб, наридан бери оқланиб, сувоқ қилинган жойлар кўчиб туша бошлади. Бундан ташқари О. Қурбонов таъмирлаш бўйича 1537 586 сўм Олимали иш ҳажми кўрсатганлиги аниқланди\nСуд О.Қурбоновни Ўзбекистон Республикаси Жиноят Кодексининг 228-моддаси 1-қисми ва 25-167-моддасининг 2 қисми «а» банди билан айбдор деб топди. Аммо у содир этган жиноят Ўзбекистон Республикаси Президентининг «Амнистия тўғрисида»ги Фармонининг 2-моддаси таъсир доирасига тушганлиги сабабли, жазо тайинламасдан айблов ҳукми чиқаришни лозим топди.\n(Мақола қаҳрамонларининг исм-шарифи ўзгартирилган)\nАввалгиси: МАКТАБ ҚУРИЛИШИ НАЙРАНГЛАРИ\nНавбатдаги: «МАЛЫШ, МАМА ДОМА?»


Lincoln Пекин автосалонида Continental’нинг янги вериясини намойиш этди - Автомобильные новости UZ - Скачать музыку бесплатно новинки музыки 2016-2017\n119_153432_b [/i]Share to Facebook [/i]Share to Twitter [/i] [/i] [/i] [/i] АҚШнинг Lincoln компанияси Пекин автосалони доирасида Continental моделининг янги версияси намойишини ўтказди. Lincoln Continental автомобиллари 1939 йилдан 2002 йилга қадар ишлаб чиқарилган бўлиб, кейинчалик унинг ўрнини LS, MKS моделлари эгаллаган эди. Бироқ улар Continental каби шуҳрат қозона олмади. Таҳлилчиларнинг фикрича, мазкур модель савдолари бўйича Хитой бозори АҚШдан сўнг иккинчи бўлади. Тахминларга кўра, автомобиль 2016 йилнинг июлидан сотувга чиқиши мумкин. Модель дастлаб икки хил двигателда — 245 от кучига эга, ҳажми 2 литрлик турбомотор ва қуввати 400 от кучига тенг, ҳажми 3 литр бўлан битурбомотор билан таклиф қилинади. Ҳар иккала мотор бензин билан ҳаракатга келтирилади. Янги Continental бозорда Audi A6, BMW 6-серия ва Cadillac CT6 билан рақобатлашиши кутилмоқда. Хитой бозорида модель 400 минг юандан сотилиши кўзда тутилган. - деб хабар бермоқда Carzone.uz нашри.


Ўзбекистонликларни дам олиш кунлари ёмғирли об-ҳаво кутмоқда - UzNews.uz\n21 мая, 17:20 835 0\nСиноптиклар ҳафта охири кутилаётган об-ҳаво ҳақида маълумот берди.\nЎзгидромет хабарига кўра, бугун, 21 май куни Ўзбекистон ҳудудининг катта қисмида илиқ об-ҳаво бўлади, ёғингарчилик кутилмайди. Фақат куннинг иккинчи ярмида Фарғона водийси вилоятларида ва кечга томон Тошкент вилоятида қисқа муддатли ёмғир ёғиши эҳтимоли бор. Шамол 17-22 м/с гача кучайиши кутилмоқда.\nДам олиш кунларида фақат тоғолди ва тоғли ҳудудларда баъзи жойларда момақалдироқ билан қисқа муддатли ёмғир ёғади. Шамол 17-22 м/с гача кучаяди. Ҳарорат дам олиш кунларида кўп йиллик меъёрдан 2-3 даражага кўп бўлади ва кечаси +15...+20 даражани, кундуз куни +29...+34 даражани ташкил этади.\nМаҳаллий ёмғирлар ёғиши ҳисобига республиканинг тоғолди ва тоғли ҳудудларида сел келиши хавфи бор.\n11 июня, 16:58 861 0\n10 июня, 17:51 842 0\n9 июня, 17:54 702 0\n11 июня, 11:01 647 0\n04 Июня, Пятница 4083 0\n04 Июня, Пятница 2537 0\n29 Мая, Суббота 4784 0\n19 Мая, Среда 4614 1\n06 Мая, Четверг 2262 1\n11 Мая, Вторник 2684 1


Манбашунослик ва ҳадисшунослик дарғаси – Imom Buxoriy xalqaro ilmiy-tadqiqot markazi\nHome / ФОТО ЛАВҲАЛАР / Манбашунослик ва ҳадисшунослик дарғаси\nМанбашунослик ва ҳадисшунослик дарғаси\n23/02/2021\tФОТО ЛАВҲАЛАР, ЯНГИЛИКЛАР 120 кўрилган\nЎзбекистон халқаро ислом академиясида таниқли шарқшунос олим, тарих фанлари доктори, профессор, Ўзбекистон Республикасида хизмат кўрсатган ёшлар мураббийси Убайдулла Уватов таваллуд топган сана муносабати билан ёш тадқиқотчилар республика илмий-амалий анжумани ташкил этилди.\n“Убайдулла Уватов – манбашунослик ва ҳадисшунослик дарғаси” мавзусидаги тадбирда Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси Aбдуғофур Aхмедов, раиснинг биринчи ўринбосари Музаффар Комилов, Ўзбекистон мусулмонлари идораси раиси, муфтий Усмонхон Aлимов, Халқаро ислом академияси раҳбарияти, олимнинг узоқ йиллик сафдоши, Aкадемия профессори Aҳаджон Ҳасанов, илмий-тадқиқот марказлари раҳбар ва ходимлари, давлат ва жамоат арбоблари, илм-фан ҳамда маданият ва санъат намояндалари, профессор-ўқитувчилар, олимлар, марҳум устознинг яқинлари, шогирдлари ва талабалар иштирок этди.\nAнжуманда Ўзбекистон халқаро ислом академияси Диний-маърифий фаолиятни мувофиқлаштириш бўйича биринчи проректори Шуҳрат Ёвқочев Aкадемия ректорининг конференсия иштирокчиларига йўллаган табригини ўқиб эшиттирди. Унда олимнинг бой илмий маънавий мероси, ёш авлодни тарбиялашдаги ўзига хос мактаби ҳақида маълумот берилди.\nШундан сўнг конференсияда сўзга чиққанлар устознинг илм йўлида кўрсатган беназир меҳнати, бой илмий-маънавий фаолияти, ўзидан қолдирган бебаҳо маънавий мероси, унинг бугунги кундаги аҳамиятига тўхталиб ўтишди. Убайдулла Уватов хотирасига бағишлаб “Зиё” медиа маркази томонидан тайёрланган видеоролик намойиш этилди.\n– Ўзбекистон халқаро ислом академиясида илмнинг улкан устунларидан бири, тенгсиз шарқшунос олим бўлган Убайдулла Уватов Миср олимлари орасида маълуму машҳур эди, – дейди мисрлик олим Aҳмад Саъд Даманҳурий. – У кишини яхши таниган, қадрдон бўлган араб олимлари бизга Убайдулла домланинг араб тилини мукаммал билишлари, ҳаттоки, Миср шеваларида ҳам бехато сўзлай олганини кўп таъкидлашган эди. У киши ёзиб қолдирган кўплаб асарлар ўзига хослиги билан алоҳида ажралиб туради. Жумладан, олимнинг ҳадис илмига доир асарларида суннат ва ҳадис имомлари ҳақида батафсил маълумот келтирилади. Бундан ташқари, ислом оламида улуғ зотлардан бири сифатида эътироф этилувчи Имом Бухорий ҳазратларининг фидойи тадқиқотчиси ҳам Убайдулла Уватов бўлгани ҳақида шогирдлари фахр билан эътироф этишади. Aмир Темур ҳақида мустабид совет даврида Ибн Aрабшоҳнинг асарини таржима қилгани, улкан журъат билан Ўзбекистонга олиб келгани ҳам таҳсинга сазовор.\nЧиндан ҳам ҳаёт мазмунини илм-у ирфон тарқатиш ҳамда муносиб шогирдлар тайёрлашда, деб билган устоз ўз илми, ақл-у заковати, интеллектуал салоҳияти, илмий потенсиали билан мамлакатнинг маънавий-маърифий ҳаётида ҳамда баркамол, етук кадрларни тарбиялашда муҳим рол ўйнади. Бутун умрини илм-фанга бахшида қилган, юртимиз ва жаҳон илм-фани, жумладан, тарих ва манбашунослик фанлари ривожига улкан ҳисса қўшган таниқли олим интеллектуал жиҳатдан баркамол авлодни вояга етказишда самарали фаолият кўрсатди.\nУбайдулла Уватов мустақиллик йилларида ислом оламида жуда машҳур бўлган, аммо ўз ватанида исми ҳам нотаниш бўлган кўплаб алломаларимизнинг ҳаёт йўли, илмий-маънавий меросини халқимизга таништиришдек шарафли ишни амалга оширди. Жумладан, Имом Бухорий, Имом Термизий, Ҳаким Термизий, Имом Мотуридий, Маҳмуд Замахшарий, Aбул Муин Насафий, Aбу Зайд Ломиший каби юртимизда камолга етган кўплаб алломалар ҳақида биринчилардан бўлиб ўзбек тилида илмий-маърифий рисолалар нашр эттирди.\nШунингдек, олим ўз илмий фаолияти давомида 300 дан ортиқ мақола, 50 га яқин китоб ва рисолалар тайёрлади. Мазкур илмий ишлар орасида рус, араб, турк тилларида чоп этилган тадқиқотлар ҳам талайгина бўлиб, улар Миср Aраб Республикаси, Саудия Aрабистони, Россия, Туркия, Қозоғистон ва Қирғизистонда нашр этилган. “Ўрта Осиё олимлари қомуси” (Тошкент, 2007), “Ўзбекистон буюк алломалар юрти” (Тошкент, 2010), “Буюк юрт алломалари” (Тошкент, 2017) каби салмоқли тўпламлар ҳам олимнинг кўп йиллик машаққатли меҳнати натижасидир.\n– Aввало, бугунги тадбир учун Ўзбекистон халқаро ислом академияси раҳбариятига ўз миннатдорлигимни билдириб ўтмоқчиман, – дейди Aкадемия профессори, олимнинг узоқ йиллик сафдош дўсти Aҳаджон Ҳасанов. – Чунки инсон бу дунёга шунчаки келиб-кетмайди. У ўзидан ёрқин из қолдириши керак. Aна шунда у бу дунёдан ўтганидан сўнг ҳам авлодлари қалбида барҳаёт бўлиб қолади. Убайдулла Уватов иккимиз олтмиш йиллик қадрдон дўст эдик. Ҳазил-мутойибани яхши кўрарди. Умрини илм олиш, олган билимларини ўзидан кейинги издошларига етказишдек шарафли меҳнат билан ўтказди. Буни ҳар қанча эътироф қилса арзийди.\nТаъкидлаш жоизки, 2017-йилдан вафотига қадар Убайдулла Уватов Имом Термизий халқаро илмий-тадқиқот маркази директори сифатида ҳам она заминимизда қадимда фаолият юритган юзлаб алломаларимизнинг илмий фаолияти, маънавий меросини кенг тадқиқ этишда самарали иш олиб борди.\nУбайдулла Уватовнинг ҳалол меҳнати, самарали фаолияти, ёшлар таълим-тарбиясига қўшган беқиёс ҳиссаси давлатимиз томонидан ҳам муносиб қадрланиб, 2009-йили “Меҳнат шуҳрати” ордени, 2017-йили Ўзбекистон Республикасида хизмат кўрсатган ёшлар мураббийси фахрий унвони, 2020-йилда “Фидокорона хизматлари учун” ордени билан тақдирланди.\nAнжуманда Ўзбекистон халқаро ислом академияси талабалари ўртасида устознинг илмий мероси бўйича викторина ўтказилди. Шунингдек, устоз хотирасини янада абадийлаштириш мақсадида 19-20-21-феврал кунлари Aкадемияда ташкил этилган спорт мусобақаларининг ғолиблари тақдирланди. Тадбир доирасида Убайдулла Уватов муаллифлигидаги китоблар кўргазмаси ҳамда бугун ўтказилган ёш тадқиқотчилар республика илмий-амалий анжумани материаллари тўпламининг тақдимоти ташкил этилди.\nШунингдек, конференсияда Убайдулла Уватовнинг шогирдлари сўз олиб, йиғилганларга устоз ҳақидаги хотиралари билан ўртоқлашишди. Шундан сўнг тадбирнинг иккинчи қисмида Ўзбекистон халқаро ислом академияси таянч докторантлари томонидан “Ҳаким Термизий асарларида имон масаласининг ёритилиши”, “Носируддин Самарқандийнинг “ал-Фиқҳан-нофеъ” асари манбалари”, “Шахсда диний фанатизмни юзага келтирувчи психологик омиллар” каби мавзулардаги илмий маърузалари тингланди.\nУстознинг ёрқин хотирасига бағишлаб ўтказилган анжуман барчада катта таассурот қолдирди. Aнжуман якунида йиғилганлар Убайдулла Уватов ҳамкасблари, дўстлари, шогирдлари хотирасида меҳрибон ва хушфеъл, жонкуяр устоз бўлиб қолиши шубҳасиз эканини таъкидлашди.


Буюк шоир ижодига эҳтиром - Huquq.uz\nБуюк шоир ижодига эҳтиром\n09:58 - 09.11.2020\nАлишер Навоийнинг ҳаёти ва ижоди – тамомила ибрат. Ҳазратнинг бебаҳо ижодий мероси нафақат халқимиз, балки жаҳон адабиёти тарихида салмоқли ўринга эга. Давлат юритиш, халқни бошқаришда ҳам Навоий юксак иқтидор, беназир дипломатия билан иш тутиб, мамлакатдаги барқарорликни сақлашга, ғалаёнларнинг олдини олишга бемисл ҳисса қўшган. Раият осойишталиги учун ўз ҳаловатидан кўп бора воз кечган.\nЁ каъба зиёрати, ё халқ осойишталиги…\nТарихчи Хондамирнинг маълумот беришича, Навоий уч марта ҳажга отланади, аммо Ҳусайн Бойқаро ва ўғиллари ўртасидаги ихтилофлар туфайли муқаддас сафар ҳар гал ортга сурилаверади. Бутун қалби билан Каъбага интилса-да, шоҳ ва шаҳзодалар ўртасидаги тахт талашишлар мам лакатнинг сиёсий яхлитлигига зарба бериб, элни қонга ботириши, навқирон йигитларни тутдек тўкишини ўйлаб Навоий энг катта орзусини қурбон қилади. Ҳусайн Бойқаро ва ўғилларининг орасини яхшилашда ниҳоятда нозиклик, эҳтиёткорлик, нуктадонлик билан иш тутади ва ҳар гал тарафларни сулҳга кўндиради. Бундай фидойиликдан ташқари, Навоий ўз ҳисобидан қурдирган кўплаб мадраса, шифохона, қироатхона, ҳаммом, хонақоҳ, масжид ва кўприклар халқ корига ярайди. Қиш кунлари улашилган пўстин, қалпоқ, чориқлар, қозонлар тўлиб пишган овқатлар камбағалларнинг жонига ора киради. Санаб адоғига етиб бўлмас бу каби хайрли амаллари туфайли буюк бобомиз йўқсилларга ёрдам қўлини чўзмоқ Каъба вайрон бўлса обод этиш билан баробарлигини тўла исботлаган.\nЮртимизда Навоий ижоди ва сиймосига эҳтиром янгича мазмун-моҳият касб этиб бормоқда. Президентимизнинг 2020 йил 19 октябрдаги «Буюк шоир ва мутафаккир Алишер Навоий таваллудининг 580 йиллигини кенг нишонлаш тўғрисида»ги қарори бу борадаги ишларнинг ҳуқуқий кафолати бўлди. Қарорда Навоий таваллудининг 580 йиллигини юксак савияда нишонлаш билан бирга ҳаёти ва ижодини мамлакатимиз ва халқаро миқёсда ўрганиш, тарғиб қилиш мақсадида Алишер Навоий номидаги халқаро жамоат фонди ташкил этилиши белгиланди.\nМеҳнат қилган рағбат топади, албатта. Хусусан, меҳнатда алоҳида ютуқларга эришган, ибрат кўрсатган фидойи ватандошларимиз мамлакатимизнинг турли орден ва медаллари билан тақдирланиб келмоқда. Президент қарори билан Алишер Навоий номидаги орденнинг таъсис этилаётгани яна бир қувончли мужда бўлди. Мазкур орден билан Навоийнинг ижодини чуқур ўрганиш, оммалаштиришга улкан ҳисса қўшган юртдошларимиз ва хорижликлар, илмий ва ижодий муассасалар мукофотланади.\n– Навоий ижодини қанча ўргансак, ёшлар қалбига унинг асарларида илгари сурилган ғояларни қанча чуқур сингдирсак, маънавиятимиз шунча юксалади, – дейди Ўзбекистон миллий университети профессори Муҳаббат Қурбонова. – Президентнинг мазкур қарорида Алишер Навоий асарларини узлуксиз ўқитиш концепциясини ишлаб чиқиш ҳамда 2021/2022-ўқув йилидан барча таълим муассасаларида шу асосда ўқитишни йўлга қўйиш, Ўзбекистон миллий кутубхонасида Навоий асарлари ҳамда навоийшунослик бўйича қилинган тадқиқотларнинг электрон платформасини яратиш ҳам белгиланган.\nБундай чоралар халқимизни Навоий ижодига яқинлаштиради. 2021 йилда Тошкент шаҳрида Алишер Навоий номидаги ижод мактабининг ташкил этилиши ёшларнинг муносиб издош, халқ хизматига камарбаста инсонлар бўлиб етишишига замин ҳозирлайди.\nБир-биридан хайрли вазифалар\nАлишер Навоийнинг мақбараси Афғонистоннинг Ҳирот шаҳрида. Ушбу мамлакатдаги нотинчлик сабаб ҳазратнинг қабрини зиёрат қилолмаслигимиз ачинарлидир. Ҳатто бутун умрини шу улуғ зотнинг ҳаёти ва ижоди тадқиқотига бағишлаган навоийшунос Суйима Ғаниева ҳам урушлар туфайли Навоий мангу қўним топган мақбара томон ўтолмаганини интервьюларидан бирида афсус билан ёдга олганди.\nПрезидентимизнинг қарорида эса ҳазратнинг мақбарасини обод этиш ташаббуси илгари сурилди. Яъни, Навоий мақбарасини ободонлаштириш имконияти ўрганилади, кейинчалик у ер обод қилинади.\nЁш авлодга Навоийни тушунтириш осон эмас, буни педагоглар яхши билади. Қарорда ёш дастурчиларни жалб этган ҳолда Алишер Навоий асарларининг мобиль иловаларини яратиш ва оммалаштиришга алоҳида эътибор қаратилгани эса ана шу мураккабликларни осонлаштиради.\nУмрининг ниҳоясида тартиб берган энг сўнгги асари «Маҳбубул-қулуб»да Алишер Навоий 60 йиллик ҳаётини сарҳисоб эта туриб, «гоҳ нотавонлиғ», «гоҳе комронлиғ» кўргани, «басе иссиғ, совуғ», «аччиғ, чучук тотгани»ни баён қилади, ҳаёт ҳақидаги хулосаларини жуда ёрқин тасвирлайди. Бу дунёнинг бевафолиги, ҳамма нарса ўткинчи, фақат яхшиликнинг умри боқийлиги, илмнинг қадри абадийлигини уқтириб кетади. Дарҳақиқат, инсонни комилликка етакловчи куч ҳам, давлат ва жамият тараққиёти ҳам илм ва маърифат биландир. Навоий ижоди бизни ана шундай юксак мақсадлар сари илҳомлантиради, маънавий қудрат бахш этади.


Хоккей бўйича жаҳон чемпионатининг барча ярим финалчилари номи маълум бўлди - Спорт UZ - Скачать музыку бесплатно новинки музыки 2016-2017\nХоккей бўйича жаҳон чемпионатининг барча ярим финалчилари номи маълум бўлди\nХоккей бўйича бўлиб ўтаётган жаҳон чемпионатининг барча ярим финалчилари номи маълум бўлди. Улар: АҚШ, Финляндия, Канада ва Россия. Биринчи ярим финал баҳси АҚШ ва Канада ўртасида бўлиб ўтса, иккинчи жуфтлик сифатида Россия ва Финляндия эътироф этилган. Учрашувлар 21 май куни бўлиб ўтади. АҚШ ярим финалга чиқиш учун Чехияни мағлуб этган бўлса, Канада шведлар устидан зафар қучди. Россия Германияни енгди, финлар эса Дания устидан ғалаба қозонди. - деб хабар бермоқда Stadion.uz нашри.


Жиззахда 69 ёшли аёл ҳовлисидаги қудуққа тушиб кетди - UzNews.uz\nЖиззахда 69 ёшли аёл ҳовлисидаги қудуққа тушиб кетди\nЖабрланувчининг жиддий жароҳат олмагани ва тезда шифохонага етказилгани маълум қилинди.\nМаълум қилинишича, 2020 йилнинг 24 ноябрь куни эрталаб соат 07:30 да Жиззах вилояти Ғаллаорол тумани “Лалмикор” МФЙ ҳудудида истиқомат қилувчи 69 ёшли фуқаро уй қудуғидан сув олиб чиқмоқчи бўлиб, эҳтиётсизлик оқибатида қудуқ ичига тушиб кетган.\nВоқеа содир бўлган жойга зудлик билан катта лейтенант Баҳодир Норбобоев бошчилигидаги Фавқулодда вазиятлар вазирлиги вилоят бошқармаси қутқарув гуруҳи етиб борган. Қудуқнинг чуқурлиги 19 метрни ташкил этади. Қутқарувчи Шодиёр Ҳайдаров махсус арқон ёрдамида қудуққа тушиб, кекса аёлни хавфсиз олиб чиққан.\n“У дарҳол касалхонага юборилди. Яхшиямки, жабрланувчи жиддий жароҳатлар олмаган. Шифокорлар унинг ҳолатини ижобий деб баҳоламоқда”, дейилади ФВВ вилоят бошқармаси хабарида.


«Вақф» фонди Нуротада яна бир масжид қурилишини якунламоқда\nБугунги кунда "Вақф" хайрия жамоат фонди томонидан юртимизнинг кўплаб ҳудудларида ўндан ортиқ масжидларда қуриш, қайта таъмирлаш ишлари олиб борилмоқда. Ушбу хайрли ва ўта савобталаб ишларда саҳоватпеша ҳамюртларимиз имконият доирасида ҳомийлик қилмоқдалар. Уларнинг кўмаклари билан масжидлар барпо этилиб, намозхонлар учун шароитлар яратилмоқда.\nЭҳсонпарвар инсонлар кўмаги билан қурилаётган яна бир масжидлардан бирига 2018 йилда дастлабки ғишт қўйилган эди. Навоий вилоятининг Нурота туманидаги "Чуя" қишлоғида қад ростлаган масжид қурилиши деярли якунига етказилмоқда.\nЖорий йилнинг июнь ойида "Вақф" фонди бошқарув раҳбари Искандар Халилов ушбу қурилиш ишлари бораётган ҳудудга ташриф буюриб, масжид қурилиши ишларининг боришини кўздан кечирди ҳамда баъзи тавсияларини бериб ўтди.\nҚуръони карим тиловатидан сўнг, ушбу ишга ҳисса қўшаётган савобталаб инсонлар ҳаққига дуои хайрлар қилинди.\n"Чуя" қишлоғидаги масжид тоғ ёнбағрида жойлашган бўлиб, унга қурилиш материалларини етказиб беришда навоийликлар фаол қатнашмоқда.\nМасжид 2019 йилнинг якунига қадар намозхонлар ихтиёрига топширилиши таъкидлаб ўтилди.\nФонд раҳбари И.Халилов жамоа олдида сўзга чиқиб, юртимизда олиб борилаётган ислоҳотлар, Рамазон ойининг шукуҳи ва масжид қурилиши борасида ўз фикрларини билдириб ўтди.\nБундай эзгу ишга ҳисса қўшиш истагидаги қурувчилар ўз маҳоратларини кўрсатиб, бор куч-ғайрат билан меҳнат қилишаётгани ҳам қайд этиб ўтилди.\nЗеро, масжид қуришнинг савоби улуғ экани Ислом манбаларида баён қилинган. Бу ҳақда Анас ибн Молик (розияллоҳу анҳу)дан бундай ривоят қилинган: “Ким масжидда битта чироқ ёқса, ўша чироқнинг нури ўчгунича фаришталар у кишининг ҳаққига истиғфор айтиб турадилар”. Мана шундай савобли ишларга мухлис халқимиз масжид биноси қурилишида фаол иштирок этмоқдалар.\nҲақ таоло ушбу жоме масжиднинг қад ростлаётган янги биносини файзу баракотли айласин.\n18 Июнь, 2019 йил | 410\nҲаж-2020 мавсуми ҳақида\n“Қирққизсаройи”га “Вақф” фонди жавобгарми?


iPhone’нинг барча моделлари солиштириб кўрилди\n21:43 / 10.05.2016\n2017 йилнинг 9 январида биринчи iPhone смартфони ишлаб чиқарилганининг 10 йиллик юбилейи нишонланади.\nШунча вақт ичида Apple компаниясида жуда кўп ўзгаришлар содир бўлди. EverythingApplePro видеоблоги эса йиллар оралиғида қурилмаларнинг ишлаш тезлиги ва iPhone’нинг янги моделлари қай даражада ўзгарганини кўрсатиб беришга қарор қилди.\nТезлик бўйича ўтказилган синовда олдинроқ чиқарилган смартфонлар ҳамда янги iPhone SE ҳам иштирок этди. Натижаларга кўра, аввалги моделлар анчайин тезкор ишлаши аниқланди. Қурилмалар қувват олиб, ёқилганида, энг биринчи бўлиб, iPhone SE, кейин, iPhone 6s Plus ва iPhone 6s ишга тушди. Энг “кекса” смартфон iPhone 2G эса еттинчи бўлиб ёқилди ва кучлироқ қурилмаларни ҳам ортда қолдирди. iPhone 4S эса барча смартфонлардан кейин ишга тушган.\nБироқ биргина ёқилишнинг ўзи смартфонлар ишлаш тезлигининг объектив ҳаракат кўрсаткичи бўла олмайди. Блогер iPhone’нинг барча қурилмаларини Geekbench 3 тестида синовдан ўтказди. Бир ядроли ва икки ядроли режимдаги энг кучли смартфон 2550/4445 натижа билан янги iPhone SE бўлиб чиқди. iPhone 6s Plus - 2548/4423, iPhone 6s эса 2540/4398 балли кўрсаткични қайд этди. Бу қурилмалар браузер ва HTML5 даги ишлаб чиқариш бўйича ўтказилган тестда энг яхши учликка кирган эди.\nСўнгги учта флагман энг баланд динамикаларга эгалиги ҳам аниқланди. Унда ҳам етакчилик iPhone SE (iPhone SE - 99.6 ДБ, iPhone 6s - 97.8 ДБ ва iPhone 6s Plus - 98.4 ДБ) қурилмасига насиб этди. iPhone 4S эса аутсайдерга айланди. Мазкур 13та қурилма ишлашини кузатиб, анча аввалги моделлар равон ишлаш бўйича сўнгги флагманлардан унча фарқ қилмаслигига гувоҳ бўлиш мумкин.


ЎзА - Тупроқ унумдорлиги – юқори ҳосил гарови\nТупроқ унумдорлиги – юқори ҳосил гарови\n15.02.2017 12:31 Чоп этиш версияси\nТошкент давлат аграр университетида “Ўзбекистоннинг турли ҳудудларида тупроқ унумдорлигини ошириш масалалари” мавзуида давра суҳбати бўлиб ўтди.\nУниверситет проректори М.Одилов ва бошқалар мамлакатимизда ер иқтисодиётнинг барча тармоқлари ҳамда қишлоқ хўжалигида маҳсулот етиштиришнинг асосий манбаи экани, ундан самарали фойдаланиш мамлакатимиз ободлиги ва фаровонлигига хизмат қилишини таъкидлади.\nМамлакатимизда тупроқ унумдорлигини оширишда микроорганизмлар муҳим ўрин тутади. Унумдорликни қайта тиклаш, зарур кимёвий бирикмалар билан бойитиш, бунинг учун муҳим озиқлантириш муҳитини яратиш ва уни тупроқ қоришмасидан ўсимликларнинг илдиз тизимига ўтказиш айнан микроорганизмларга боғлиқдир.\nТошкент давлат аграр университети томонидан ишлаб чиқилган инновацион ишланмалар минерал ўғитларни органик ўғитлар билан бирга қўллаш орқали деҳқончиликнинг биологик принципларига босқичма-босқич ўтишни назарда тутади. Бошқача айтганда, кимёвий пестицидлар ўрнига биопестицид ва биоинсектицидлар қўлланилади. Натижада етиштирилган қишлоқ хўжалиги маҳсулотлари экологик тоза бўлади.\n– Буларнинг барчаси тупроқ унумдорлигини ошириш учун фойдали хусусиятларга эга, – дейди университет катта илмий ходим-изланувчиси, биология фанлари номзоди Нодира Раупова. – Ушбу биопрепаратлар тупроқни тозалаб, соғломлаштиради ва ундаги туз миқдорини камайтиради. Тупроқ микрофлораси ва фаунаси миқдорини кўпайтиради, биохилма-хиллигини таъминлайди.\nДавра суҳбатида тупроқ унумдорлигини қайта тиклайдиган табиий, биологик, экологик тоза ва тежамкор ўғитлардан самарали фойдаланиш борасидаги таклифлар муҳокама қилинди, қишлоқ хўжалигини ривожлантиришга доир мавзуларда маърузалар тингланди.


Агар ҳаё қилмасанг истаганингни қилавер! - Fitrat.uz\nБош саҳифа / Мақолалар / Агар ҳаё қилмасанг истаганингни қилавер!\nАгар ҳаё қилмасанг истаганингни қилавер!\nNoyabr 12, 2017\tАгар ҳаё қилмасанг истаганингни қилавер!da fikr bildirishni o'chirish 225 Кўришлар\nАбу Масъуд розияллоҳу анҳудан ривоят қилинади: «Набий соллаллоҳу алайҳи васаллам: “Одамлар нубувватнинг биринчи каломидан идрок қилган нарсалардан бири: «Агар ҳаё қилмасанг истаганингни қилавер», дер», -дедилар» (Бухорий ривояти).\nУламоларимиз Исломнинг мадори деб атаган ҳадиси шарифлардан бири бўлган ушбу ҳадисда инсониятнинг узоқ тарихи давомида Аллоҳ таолонинг барча анбиёлари томонидан ўз умматларига тақдим қилинган энг яхши сифатлардан бири – ҳаё ҳақида сўз кетмоқда. Убайд ибн Занжаваҳнинг ривоятида: «Одамлар нубувватнинг биринчи каломидан шундан бошқани идрок қилманглар», дейилган. Набий соллаллоҳу алайҳи васалламнинг «Агар ҳаё қилмасанг, истаганингни қилавер», деганларини уламолар икки хил шарҳ қилганлар. Биринчиси – бу жумла нимани истаса, шуни қилаверишга буюриш эмас, аксинча , бу ишни ёмонлаш ва ундан қайтариш маъносидадир. Иккинчиси – бу жумла буйруқ майлида келган бўлса ҳам, хабар маъносини англатади. Яъни ким ҳаё қилмаса, хоҳлаганини қилаверади. Чунки ёмонлик, гуноҳларни қилишдан ман қилувчи омил – ҳаёдир. Кимнинг ҳаёси бўлмаса, турли фахш ва мункар ишларга шўнғиб кетади. Баъзи ҳукамоларнинг айтишларича, Ҳақни танишликнинг меваси учта хислатдадир :\nАллоҳ таолодан ҳаё қилишда;\nАллоҳ таоло йўлида биродарлари билан кўришиб дўст тутинишда;\nАллоҳ таолога дўст бўлишда.\nҲаёнинг маъноси ва таърифи: «Ҳаё» сўзи луғатда уятсизликнинг тескарисини англатади. Бошқача қилиб айтганда, «Ҳаё» айбдан ва ёмонланишдан қўрқиб, ўзини паст олиш ва ўзгаришдир. Ҳаё иймондандир, чунки иймон ва ҳаё одамни яхшиликка чақиради ва ёмонликдан қайтаради. Аллоҳ таоло Қасос сурасида шундай марҳамат қилади:\nفَجَاءَتْهُ إِحْدَاهُمَا تَمْشِي عَلَى اسْتِحْيَاءٍ قَالَتْ إِنَّ أَبِي يَدْعُوكَ لِيَجْزِيَكَ أَجْرَ مَا سَقَيْتَ لَنَا ۚ فَلَمَّا جَاءَهُ وَقَصَّ عَلَيْهِ الْقَصَصَ قَالَ لَا تَخَفْ ۖ نَجَوْتَ مِنَ الْقَوْمِ الظَّالِمِينَ»\nСўнгра, улардан (икки қиздан) бири ҳаё билан юриб келиб: «Отам сени бизларга (қўйларимизни) суғориб берганинг ҳақини бериш учун чақирмоқда»,–деди. Бас, (Мусо Шуайбнинг ҳузурига) келиб, унга ўз қиссасини, сўйлаб бергач, у: «Қўрқмагин! Сен золимлар қавмидан нажот топдинг», – деди. ( 25 оят). Мусо алайҳиссаломнинг олдиларига у қоʻйларини сугʻориб берган икки қизнинг бири ҳаё билан, уялибгина келганлиги ва Шуайб алайҳиссаломнинг қизлари ҳаё асосида тарбия топганлари алоҳида таʼкидналмоқда.\nعَن سَعِدِ بنِ يَزِدَ الاَنصاريِّ رضي ﷲ عنه , اَنَّهُ قَالَ النَّبِيُّ صلي ﷲ عليه وسلم:, اَوصني:قَال اُصيكَ اَن تَستَحييَ من ﷲِ تَعاَليَ, كماَ تَستحيِيَ مِنَ الرَّجُلِ الصَّالِحِ مِن قَومِكَ: (رواه الطَّبَرَنيُّ).\nСаъид ибн Зайд Ансорий розияллоҳу анҳудан ривоят қилинади: “Бир киши: Эй Аллоҳнинг Расули! Менга тавсия қилинг”, – деди. «Сенга ўз қавмингнинг аҳли солиҳаларидан бир кишидан қандай ҳаё қилсанг, Аллоҳ азза ва жалладан ҳам шундай ҳаё қилишингни тавсия қиламан», – дедилар (Табароний ривояти).\nИсломи гўзал бўлган банда доимо Аллоҳ таолони кўриб тургандек, бунга қодир бўлмаса, Аллоҳ таоло уни кўриб турганини ҳис қилиб яшайди. Шунинг учун ҳам у доимо Аллоҳ таолодан ҳаё қилади, У Зотнинг амрини тутиб яшайди.\nعنۡ َاَبِي اَيُّب,رضي ﷲ عنه, عنِ النَّبِيِّ صلي ﷲ عليه وسلمَ قال : ارۡبعٌ منۡ سُنَنِ الۡمُرسَلينَ: الۡحَيَاءُ, والتَّعطُّرُ, والسِّواكُ, والنِّكَاحُ.» رواه احمد والتِّرمِذَيُّ.\nАбу Айюб розияллоҳу анҳудан ривоят қилинади: «Набий соллаллоҳу алайҳи васаллам: «Тўрт нарса Расулларнинг суннатларидандир: ҳаё, ҳушбўй сепиш, сивок ва никоҳ», – дедилар» (Аҳмад ва Термизий ривоят қилишган).\nҲаё инсонни бошқа жонзотлардан ажратиб турадиган сифатлардан биридир. Ҳаё инсонга зийнат ҳисобланган улуғ бир сифатдир. Ҳаё Набийларнинг ҳаммаларига муштарак сифат бўлган хулқдир. Шунинг учун ҳар бир мўмин- мусулмон ҳаёли бўлишга ҳаракат қилмоғи лозим. Шу ўринда Мавлоно Жалолиддин Румийнинг ҳикматларини эсга олсак. У зот айтадилар: “Қандай бўлсанг шундай кўрин, Қандай кўринсанг шундай бўл”.\nАллоҳ таоло барча мусулмонларга зоҳирда ва ботинда ҳаёли бўлишларини насиб этсин.\nимом-хатиби Эшонхўжаев Сайдирахим\nАввалги БМТ: Роҳинжа болаларининг ҳаёти хавф остида\nКейинги “Бизга фақат Аллоҳ ёрдам бериши мумкин”


Uchkoprik.uz - КИЧИК ТОМОРҚАДАГИ КАТТА ХАЗИНА\nКИЧИК ТОМОРҚАДАГИ КАТТА ХАЗИНА\n2022-04-07 13:11:07 58\nҲовли, томорқа – юртнинг бир парча гўзал гўшаси, дейишади. Ҳовлини саранжом-саришта қилиб қўйиш, томорқада рўзғор учун мевали дарахт-у экинларни экиш, расамади қилиб парваришлаш, аввало, юртга меҳрлиликнинг бир бўлаги. Қолаверса, ҳар бир қарич ер – чинакам хазина. Ундан келадиган даромад рўзғор камини бутлайди, оила бюджетини тўлдиради.\nУчкўприк туманининг Ҳасанқора қишлоғида томорқадан фойдаланиш борасида катта тажриба мактаби яратилган. Қишлоқ аҳолисининг аксарияти эртанги сабзавот кўчатлари етиштириш билан шуғулланади. Ҳар йили босиқчма-босқич 10 миллион донага яқин сабзавот кўчатлари етиштирилиб, нафақат атроф туманларга, балки қўшни вилоятларга ҳам етказиб берилаётгани ҳасанқораликларнинг миришкорлигидан далолат.\nҲасанқоралик Муҳаммаджон Собиров томорқадан фойдаланишда ўзига хос тажрибага эга соҳибкорлардан. У 10 сотих ерда 9 та кичик иссиқхона ташкил этиб, қиш ва баҳор ойларида сабзавот кўчатларидан, ёзда эса картошка ва булғор қалампиридан мўл ҳосил етиштирмоқда.\n– Тупроқ ва иқлим шароитимиз бир йилда сабзавот ва бошқа экинлардан уч мартагача ҳосил олиш имконини беради, – дейди Муҳаммаджон Собиров. – Иссиқхона усулида помидор, бодринг, қалампир, бақлажон, карам кўчатлари етиштириб, йилига уч марта ҳосил оляпмиз. Даромад ҳам шунга яраша – бир мавсумда соф фойдамиз 25-30 миллион сўмни ташкил этмоқда. Кўчат мавсуми январдан бошланиб, июнь ойига қадар давом этади. Шу давр мобайнида маҳалламиздан харидорларнинг қадами узилмайди. Етиштирган кўчатларимизни қўшни туманлардан, Андижон ва Наманган вилоятларидан ҳам харидорлар келиб, олиб кетишади.\nШу қишлоқда яшовчи Шамсиддин Фармонов ҳам ёшлигидан турли сабзавот кўчатлари етиштириш билан шуғулланиб, томорқасидан унумли фойдаланиб келади. У 10 сотихли томорқада 10 та кичик иссиқхона ташкил қилиб, помидор, қалампир, бодринг, булғор қалампири кўчатларини етиштириб, харидорларга етказиб бермоқда. Миришкор томорқачи бу мавсумда янги тажрибага қўл урди. Томорқасида 2,5 сотихли иссиқхона қуриб, бу ерга 3,5 минг туп қулупнай кўчати экди. Ҳозирда қулупнай кўчатлари мўл ҳосил туккан.\nМаҳалла фуқаролар йиғини раисининг айтишича, қишлоққа нафақат атроф туманлардан, балки қўшни вилоятлардан ҳам кўчат излаб келишади.\n– Маҳалладошларимиз кўчат етиштиришни бундан 50-60 йил илгари ўзлаштиришган. Дастлаб бу юмуш билан 5-6 та оила шуғулланган. Бугунга келиб 300 дан зиёд томорқа эгалари кўчатчилик билан банд, – дейди Акрамжон Ёрматов.\nДарҳақиқат, ишлаган, меҳнат қилган одам кам бўлмайди. Мутахассисларнинг таъкидлашича, 1 сотих ерда 300-350 килограмм помидор, 250-300 килограмм бодринг, 600-650 килограмм пиёз, 400-450 килограмм сабзи етиштириш мумкин. Бошқача айтганда, тер тўкиб меҳнат қилсангиз, бир қарич ердан 2 килогача ҳосил олиш имкониятига эга бўласиз. Шундай экан, сиз ҳам ҳар қарич ердан унумли фойдаланаётган юртдошларимиздан ибрат олиб, томорқангизни чинакам даромад манбаига айлантиринг.\nЗеро, рўзғори обод оилада хотиржамлик, дастурхонида тўкин-сочинлик бўлади. Бугун Президентимиз жон куйдириб, одамларни тадбиркорликка ундаётгани, хонадонидаги кичик имкониятлардан ҳам самарали фойдаланишга даъват этаётганининг боиси ҳам шунда.\nSo'nggi marta saytdagi ma'lumotlar 05.05.2022


ФИТНАЛАРДАН ОГОҲ БЎЛАЙЛИК! – КУН УЗ\nГлавная / Маданият / ФИТНАЛАРДАН ОГОҲ БЎЛАЙЛИК!\nAnvar 15.01.2018\tМаданият Comments Off on ФИТНАЛАРДАН ОГОҲ БЎЛАЙЛИК! 26 Показы\n“Фитна” сўзи араб тилидан олинган бўлиб, луғавий жиҳатдан бир неча маъноларда келади. Азҳарий айтади: “Фитна сўзининг умумий маъноси (мусибатлар, машаққатлар билан) синамоқ, имтиҳон қилмоқдир”.\nБу сўз арабча فتنتُ الفضةَ والذهبَ” (Фатантул-физзата ваз-заҳаба), яъни “олтин билан кумушнинг тозасини ажратиб олиш учун (оловда) эритдим” деган жумладан олинган. Аллоҳ таоло айтади: يوم هم على النار يُفتَنونَ” (явма ҳум алан-наари юфтанувна), яъни“улар (дўзах) оловида “текшириладиган” (ёндириладиган) кунда…”(Зориёт сураси, 13-оят). Бу ўринда “йуфтануна” сўзи “йуҳроқувна”, яъни “куйдириладилар”, “азобланадилар” маъносида келган.\nИбн Асир айтади: “Фитна имтиҳон ва синовдир. Сўнгра мазкур имтиҳон ва синов туфайли кишига етадиган ёмонлик ва азият маъносида ҳам ишлатилган. Сўнгра бу сўз гуноҳ, куфр, бузғунчилик, уруш, ёндириш ва чалғитиш маъносида қўлланадиган бўлди”.\nШунингдек, “фитна” арабча “фатана-яфтину” феълидан олинган бўлиб, мафтун қилмоқ, ақлини ўғирламоқ, бошини айлантирмоқ, тўғри йўлдан оздирмоқ маъноларига ҳам эга. Демак фитна луғавий жиҳатдан олиб қаралганда ҳам фақат салбий маънога далолат қилар экан.\nИбн Аъробий “фитна” маъноларини умумлаштириб шундай дейди: “Фитна бу синовдир; фитна бу қийинчилик, бало ва офатдир; фитна молу дунёдир; фитна бола-чақадир (Зеро, гоҳида бола-чақа ҳам кишини ухравий ишлардан чалғитиб қўйиши мумкин) “إنما أموالكم وأولادكم فتنة” яъни, “албатта, мол-мулкларингиз ва фарзандларингиз (сизларни охиратдан чалғитадиган) бир фитнадир холос” (Анфол сураси, 28-оят); фитна бу куфрдир; фитна одамларнинг ғоя ва мафкураларининг турлича бўлиши ва ихтилофдир; фитна олов билан куйдирмоқдир” (Ибн Манзур, “Лисонулараб”).\nШунингдек, гуноҳ ва маъсиятларга тушиб қолиш ҳам фитнадир. Юқорида айтилганидек, кишиларнинг ихтилофга тушиб, қалблари ҳар хил бўлиб қолиши, парокандалик ва тафриқа ҳам фитнадир. Аллоҳ таоло айтади: “Улар илгари то ҳақиқат рўёбга чиқиб, буни ёмон кўрган ҳолларида Аллоҳнинг амри ғолиб бўлгунга қадар ҳам фитна қилмоқчи бўлган ва ишингизни ортга кеткизмоқчи бўлган эдилар-ку” (Тавба сураси, 48-оят). “Кашшоф тафсири”да келганидек, бу оятда “фитна” сўзи билан мусулмонлар орасига ихтилоф ва тафриқа солиш назарда тутилади.\nИстилоҳда эса, фитна сўзи кўпинча турли-туман тарғибот-ташвиқот, маданий юриш ва ҳоказолар орқали кишиларни диндан қайтариш ёхуд муайян юртда ҳархил ниқоблар остида ижтимоий парокандаликни юзага келтириш тушунилади.\nФитна қотилликдан ҳам оғир гуноҳдир. Маънавий соҳада инсоннинг имон-эътиқоди, шариатга амал қилиши, унинг инсоний фазилатлари рўёбга чиқишига тўғаноқ бўладиган барча нарсалар ҳам фитна ҳисобланади. Фитна шуниси билан хатарлики, у келганда асл-моҳияти кўпчиликка ошкор бўлмайди, одамлар алданиб қоладилар. Зотан, луғавий жиҳатдан фитнанинг алдов, қутқу маъноларига ҳам бор. Фитна келганда одамлар алданиб, нотўғри ташвиқотларга учиб қоладилар.\nНуайм бин Ҳаммод “Китобул-фитан”да Ҳузайфа ибн Ямон ва Абдуллоҳ ибн Масъуд разияллоҳу анҳумолардан қуйидаги сўзларни ривоят қилади: “Фитна шундай нарсаки, келганда ўз моҳиятини одамларга ноаниқ қилиб келади. Фақат кетгандагина ўзининг асл башарасини кўрсатади”. Одамлар сўрашди: “У ҳолда унинг келиши қандоғу кетиши қандоқ бўлади?” Ҳузайфа жавоб бердилар: “Келиши қиличнинг яланғочланишидир, кетиши қиличнинг қинга солинишидир”.\nУшбу сўзлар фитнанинг асл моҳиятини янада равшанроқ очиб беради. Демак, фитна келган пайтда кўп одамлар унинг моҳиятига етолмас экан. Унинг келиши “қиличнинг яланғочланиши” яъни, парокандалик, қирғинбарот урушлар пайдо бўлишида акс этади. Кетиши эса, “қиличнинг қинга солиниши”, яъни урушлар барҳам топиб, яна тинчлик ҳукмрон бўлишида кўринар экан. Бундан келиб чиқадики, фитна келганда унинг ортида турган нарсани яхши билолмаса ҳам оқил киши у туфайли уруш ва тўполонлар содир бўлаётганлигидан фитна нима эканлигини билиб олиши ва ўзини ундан йироқ тутиши лозимдир.\nБугунги кунда дунёда содир бўлаётган воқеаларни кузатар экансиз, икки буюк саҳобий томонидан фитнанинг асл моҳиятини очиб бериш учун айтилган мазкур сўзларнинг нақадар ҳақлигига тан бермай иложингиз йўқ. Чиндан ҳам фитналар келганда кўпчилик учун унинг асл моҳияти ноаниқ бўлади. “Ислоҳ”, “жиҳод”, “Исломий давлат қуриш” каби ялтироқ шиорлар ва баландпарвоз мақсадлар қиёфасидаги урушлар, хунрезликлар қанчадан-қанча одамларни ўз домига тортиб кетмади. Ўзининг мустақил фикрига эга бўлмаган кишилар бундай ҳолларда дарров “фалончи олим бундай деди, пистончи олим ундай деяпти”, деган сўзлар билан фитнани оқламоқчи ҳам бўладилар. Мисол учун, ўша “араб баҳори” деган мантиқсиз ном билан бошланган фитналар ҳақида мулоҳаза юритадиган бўлсак, кўрамизки, айрим Ғарб давлатларига мутеъ бўлган Кўрфаз давлатларида яшайдиган баъзи “аҳли илмлар” Сурия, Ливия каби мусулмон давлатлардаги Ғарб томонидан қўллаб-қувватланган давлат тўнтариш ва қўзғолонларни жиҳод дея баҳолаб, фитналар оловига мой сепдилар. Қанча-қанча тирик жонни ёқиб кул қилаётган бу гулханни гуркиратиб ёқиб бердилар. Ҳолбуки, ўша машъум “араб баҳори” келишидан олдин мазкур давлатларда ҳеч ким динга қаршилик қилмаётган, ҳеч ким бировни қирғин қилмаётган эди. Натижа нима бўлди?! Кўплаб мусулмон давлатларининг шон-шавкати кетди. Тинчлик ўрнини хавф, ободлик ўрнини харобалик, тўкинлик ўрнини қашшоқлик эгаллади. Ўша ишларни амалга оширган жоҳиллар жиҳод эмас, фитна ишини амалга ошириб беришди, холос.\nБугунги кунда мустамлакачиликнинг янги-янги моделлари ихтиро қилинаётгани, мустақил давлатларни босиб олишнинг борган сари янги-янги кўриниш ва услубларига мурожаат қилинаётганлиги ҳам ҳеч кимга сир бўлмай қолди. Мисол учун, керакли жойда аввал ўша жой халқнинг менталитети ва динига мос бўлган бир баҳона сунъий равишда ясаб берилади, қўзғолон чиқарилади, сўнг қўзғолончиларга қурол бериб, айримлар томонидан бу ишлар жиҳод деб баҳолатилади. Кечагина террорчи дейилаётган одамларга лисони ҳоли билан “нима қилсанг, қил!” дея яшил чироқ ёқиб берилади. Бу орада бир камондан ўқ узувчи барча оммавий ахборот воситалари айбни фақат давлатга ағдариб, ундан золим ва қонхўр образини маҳорат билан ясаб берадилар. Керак бўлса, голливуд павильонларига ўхшаган катта-катта саҳналарда сохта ҳужжатли филмлар ҳам суратга олинади. Бу филмларни кўриб, ўз-ўзидан олиму омиси фақат бир томонни ёмонлаб, унга лаънатлар ёғдиради. Ўз тўнини ўзгартирган мустамлакачи учун ташқаридан ҳужум қилишга деярли ҳожат ҳам қолмайди. Чунки, унинг содиқ малайлари унинг учун ҳамма ишни қилиб турганларидан кейин, шундай бўлади-да.\nҲозирги кунда бутун дунёни ташвишга солаётган ИШИД балоси ҳам аслида мана шу фитналарнинг аччиқ меваси, муқаррар натижаси ўлароқ майдонга келди. Уларнинг даъволари ҳар қанча баланд бўлмасин, барибир фитна, катта ўйиндаги кичик бир пиёда, холос.\nПайғамбаримиз Муҳаммад соллаллоҳу алайҳи васаллам ҳаёт вақтларида асло вужудга келмаган, аммо келажакда пайдо бўлиши мумкин бўлган, халқлар ва миллатлар бирлиги ҳамда осойишталигига таҳдид солувчи фитна-фасод, бузғунчиликлар ҳақида огоҳлантирган эдилар: “Умматимдан қайси бири умматимга қарши чиқса, унинг яхши ва ёмонини фарқига бормаса, мўминга зиён тегишидан ўзини тиймаса, берган ваъдасига вафо қилмаса, у менинг умматим эмас!” (Муслим ривояти).\nФурсатдан фойдаланиб, мусулмонларни дин душманларининг яна бир катта фитнасидан огоҳлантиришга тўғри келади. Ҳозирги ғоялар кураши даврида қўпорувчилик ва миссионерлик ҳаракатлари ниҳоятда кучайди. Улар ўз таълимотларини муросасизлик ва зўравонлик билан тарғиб қилишмоқда. Бу йўлда ҳар бир имкониятдан фойдаланишмоқда, ҳеч нарсадан тап тортмай фаолиятларини кучайтиришмоқда. Мақсад, мусулмонлар орасига фитна уруғини сочиш, уларни пароканда қилиш, мамлакатлар ва халқларни бўлиб ташлаб, бир-бирига қарши гиж-гижлаш.\nКўплаб ҳадиси шарифларда фитнага тушиб қолишдан огоҳлантирилади, унга аралашмаслик, фитнадан узоқ бўлишга чақирилади. Жумладан Имом Бухорий ва Имом Муслим Абу Ҳурайра разияллоҳу анҳудан ривоят қилган ҳадиси шарифда шундай дейилади: “Келажакда фитналар бўлади. У фитналар келганда, ўтирган тургандан яхшидир, турган юргандан яхшидир, юрган (унга қараб) югургандан яхшидир. Ким унга қизиқиб интилса, уни ўзига тортиб олиб ҳалок қилади. Ким ундан қочиб қутуладиган жой (имкон) топса, ўша ердан паноҳ топсин (фитнага аралашмасин)”.\nБу ҳадиси шариф орқали Набий алайҳиссалом фитна ниҳоятда хатарлилигини баён қилар эканлар, у ўзига талпинган, қизиқиб қараган ҳарқандай инсонни ўз домига тортиб, ҳалок этишидан огоҳлантирадилар. Шу боис ҳам ул зот соллаллоҳу алайҳи ва саллам фитна юзага келганда ўтирган тургандан, турган юргандан, юрган югургандан яхши дедилар. Яъни, бу билан инсон фитнадан қанча узоқ бўлса, шунча яхши экани айтилмоқчи. Шунингдек, мазкур ўхшатишлардан фитна ишининг ривож топишида кимнинг ҳиссаси каттароқ бўлса, ўша инсон ҳаммадан кўпроқ зарар кўриши, гуноҳга ботиши, кимнинг ҳиссаси камроқ бўлса, камроқ гуноҳ орттиришини тушуниш ҳам мумкин. Бу ҳолда “ўтирган тургандан яхши, турган юргандан яхши” деган сўзлардаги “яхшилик” нисбий ва мажозий маънода қабул қилинади. Демак, фитнага қараб югурган ёхуд фитна уруғини сочишда фаол бўлиб, югуриб-елган инсон фитнадан энг кўп зарар кўрар экан. Хулласи калом, фитнага яқиндан ё узоқдан аралашган ҳарқандай инсон, албатта қандайдир зарар кўриб, гуноҳкор бўлар экан. Кимдир фитнада шахсан ўзи қатнашса, кимдир тили билан унинг ривожига ҳисса қўшиши мумкин. Яна кимдир аралашмаса ҳам фитнадан хурсанд бўлиши мумкин ва ҳоказо. Ҳамма фитна ривожидаги ўзининг насибасига қараб гуноҳ ва зарардан улуш олаверади. Ва ниҳоят ҳадиси шарифда таъкидланганидек, “ким ундан қочиб қутуладиган жой (имкон) топса, ўша ердан паноҳ топсин”. Демак, динимиз таълимотлари фитнадан имкон қадар узоқ бўлишга, унга умуман аралашмасликка чақиради.\nАллоҳ таоло жонажон ўлкамизни турли хил фитна-фасод ва бало-офатлардан Ўз ҳифзу ҳимоясида сақласин, халқимизнинг тинч-хотиржам ва фаровон ҳаётига кўз тегмасин!\nПред. “Биз киммиз? Кимнинг авлодларимиз?”\nСледующая Муҳаббат, ишқ ва рашк


ЎЗБЕКИСТОН РЕСПУБЛИКАСИ ОЛИЙ СУДИСУД ҚАРОРИ ФУҚАРОНИНГ САЙЛОВ ҲУҚУҚИНИ ТИКЛАДИ from\nСУД ҚАРОРИ ФУҚАРОНИНГ САЙЛОВ ҲУҚУҚИНИ ТИКЛАДИ\nБугунги кунда судлар томонидан фуқароларнинг ҳуқуқ ва қонуний манфаатлари амалда кафолатли ҳимоя қилинмоқда. Масалан, Абдулазиз Нишонов 1952 йил 27 сентябрда Бувайда туманининг Оққўрғон қишлоғида туғилган. Улғайиб, мактабни тамомлагач, олий ўқув юртига ўқишга кирган. Аммо 21 ёшида — 1973 йилда фуқаролик паспортини йўқотиб қўйган.\nҲайратланарли томони шундаки, Абдулазиз ота шундан буён ҳеч қандай ҳужжатсиз яшаб келган. Оз эмас, нақд 48 йил!\nТўғри, ўтган салкам ярим аср мобайнида, аниқроғи, мустақиллик йилларида бир неча марта Бувайда туман ички ишлар бўлимининг миграция ва фуқароликни расмийлаштириш бўлинмасига ариза билан мурожаат қилган.\nБироқ у бўлимга доимий яшаганлиги тўғрисида ҳужжат тақдим қилолмагани боис ҳар гал аризаси рад этилиб, судга мурожаат қилиш ҳуқуқи тушунтирилган. Шу тариқа кунлар кунларни қувлаб ўтаверган. Жорий йилга келиб эса, А. Нишонов астойдил ҳаракатга тушди. Яъни фарзандлари кўмагида фуқаролик ишлари бўйича Қўқон туманлараро судига ариза билан мурожаат қилиб, ўзи туғилган қишлоқда доимий яшаганлик фактини белгилашни сўради.\nАлбатта, суд ушбу аризани кўриш мобайнида Абдулазиз Нишоновнинг доимий яшаганлигини тасдиқловчи бир қатор далилларни тўплашга муваффақ бўлди. Қолаверса, гувоҳларнинг кўрсатмаларига ҳам таянди.\nДастлабки далил шундан иборатки, унинг туғилганлик ҳақидаги гувоҳномаси мавжуд. Гувоҳ Н. Ғофуров эса, ўз кўрсатмасида А. Нишоновнинг синфдоши экани, у билан 8 йил бир синфда ўқиб, бир маҳаллада яшаб, улғайишганини таъкидлади. Шунингдек, гувоҳлар Ё. Сатторов, Ж. Ҳайдаров ва Ш. Эрматов ҳам юқоридагидек кўрсатма беришди.\nЯна шуни алоҳида таъкидлаш лозимки, 1969 йил 10 июнда Абдулазиз Нишоновга собиқ Фарғона области Ленинград райони ички ишлар бўлими томонидан фуқаролик паспорти берилган. Паспорти йўқолишидан бир йил аввал — 1972 йил 25 августда у фуқаро Б. Абдураҳмонова билан қонуний никоҳдан ўтган ҳолда турмуш қурган. Бу ҳолатни тасдиқловчи никоҳ гувоҳномаси мавжуд. Биргаликдаги турмушларидан 6 нафар фарзанди бўлиб, уларнинг барчаси қишлоқда туғилиб ўсган. Қолаверса, 2021 йил 11 август куни Бувайда туман Юқори манғит маҳалла фуқаролар йиғини томонидан бу хусусда тегишли далолатнома тузилган. Энг эътиборлиси, А. Нишонов 1973-1986 йилларда Бувайда туманидаги 22-умумий ўрта таълим мактабида математика ўқитувчиси сифатида фаолият юритган. Буни мактаб маъмурияти томонидан 2021 йил 17 сентябрь куни берилган 76-сонли маълумотнома ҳам тасдиқлайди.\nБундан ташқари Бувайда туман ИИБ миграция ва фуқароликни расмийлаштириш бўлими ходими А. Дадабоев А. Нишоновнинг илгари паспорт олганлиги, лекин ИИБ архивидан бу ҳақда маълумот топишнинг имкони бўлмаганлигини билдириб, мазкур ишни ҳал қилишни суд ҳукмига ҳавола этди.\nАйтиш керакки, 2020 йил 13 мартда қабул қилинган «Ўзбекистон Республикасининг фуқаролиги тўғрисида»ги қонуннинг 5-моддасига биноан, 1992 йил 28 июль ҳолатига кўра, Ўзбекистон Республикасида доимий яшаган, чет давлат фуқароси бўлмаган ва Ўзбекистон Республикасининг фуқароси бўлиш истагини билдирган шахс, Ўзбекистон ҳудудида яшаган ва 1992 йил 28 июлга қадар ўқиш учун Ўзбекистондан ташқарига чиқиб кетган ҳамда узлуксиз равишда таълим олган ёхуд ҳарбий хизматни ўтаган ва ўқиш ёки ҳарбий хизмат тугаганидан кейин бир йил ичида Ўзбекистонга қайтиб келган ҳамда Ўзбекистон Республикасида доимий яшаш жойи бўйича рўйхатга олинган шахс, башарти унинг чет давлат фуқаролиги мавжуд бўлмаса, ушбу қонун кучга кирган кунда Ўзбекистон Республикасининг фуқаролигига эга бўлган шахс ҳамда Ўзбекистон Республикасининг фуқаролигини олган шахс Ўзбекистон Республикасининг фуқароси ҳисобланади.\nЮқорида қайд этилган қонуний асосларга таянган суд 2021 йил 22 сентябрдаги ҳал қилув қарори билан Нишонов Абдулазиз Мелиқўзиевичнинг аризасини қаноатлантирди. Яъни унинг 1952 йил 27 сентябрда Бувайда тумани Оққўрғон қишлоғида туғилиб, шу кунга қадар доимий яшаганлик фактини белгилади. Энг муҳими, суднинг айни қарори фуқаронинг сайлов ҳамда бошқа ҳуқуқ ва эркинликларини тиклади.\nШундан сўнг Бувайда туман ИИБ миграция ва фуқароликни расмийлаштириш бўлими томонидан А. Нишоновга янги фуқаролик паспорти берилди. Натижада у шунча йиллик «танаффус»дан сўнг 2021 йил 24 октябрь куни бўлиб ўтган Президентлик сайловида иштирок этиб, ўзи танлаган муносиб номзодга овоз берди.\nХулоса ўрнида шуни айтиш керакки, ҳаётда биргина эътиборсизлик ёки лоқайдлик жиддий ҳуқуқий оқибатларни келтириб чиқаради. Айниқса, инсоннинг ўз шахсий ҳужжатларига нисбатан бепарволиги нафақат уни сарсон-саргардон қилади, балки кўпгина ҳуқуқ ва эркинликларини ҳам чеклайди. Бинобарин, ҳамюртларимизни юқоридагидек ҳолатлардан огоҳ этиб, доимий ҳушёрликка ва масъулиятли бўлишга чорлаб қоламиз.


Рио Фердинанд: “Роналду ҳамон чўққида...” / CHAMPIONAT.asia\nРио Фердинанд: “Роналду ҳамон чўққида...”\n08 ноя 2019 22:31\nТеглар : Манчестер Юнайтед Ювентус Криштиану РоналдуРио Фердинанд\n“Манчестер Юнайтед”нинг собиқ ҳимоячиси Рио Фердинанд “Ювентус” ҳужумчиси Криштиану Роналду ҳақидаги фикрлари билан ўртоқлашди.\n“Роналду ҳозир 34 ёшда ва у ҳали ҳамон футбол чўққисининг энг юқорисида. У сўнгги 10 йилликда дунёнинг иккита энг яхши футболчисидан бири. Криштиану дунёдаги мен билган машҳур футболчилар орасида ўз жамоасига эга илк футболчи.\nКунлардан бир кун мен унинг уйига борганимда меҳмонхонада 10 га яқин инсонларни учратдим. Мен ундан бу одамлар кимлиги ва нималар билан банд эканлиги ҳақида сўрадим. У “бу менинг бош ошпазим, бу эса физиотерапевт, бу шифокор, буниси эса персонал мураббийим” дея жавоб қайтарди.\nУ дунёнинг энг кучли футболчиси сифатида МЮни тарк этди. Криштиану тўғри йўлдан кетаётганди. Криштиану ва Леброн Жеймс ўз жамоасини йиғиш учун катта пул сарфлашди. Роналду ҳар томонлама етук футболчига айланди ва ҳозир ҳам юксак савияда ўйин намойиш этмоқда.\nАгар ёш футболчилар мендан маслаҳат сўрашса, мен уларга агар молиявий жиҳатдан яхши имкониятларга эга бўлсангиз, Роналду сингари ўзингиз учун шахсий жамоа тузишни маслаҳат берган бўлардим”, дейди Фердинанд.\n“Лион” устози: “Роналдуни қандай тўхтатиш мумкин? Унинг ўзи биз билан ўйнашдан воз кечади” 18\n"Ювентус" Погба учун 50-60 миллиондан ташқари яна бир ўйинчиси ҳам қўшиб бермоқчи 10\nЛионель Месси: "Роналду - йиртқич ҳужумчи" 38\nГвардиола Бартомеунинг сўзларига жавобан: "Барселона"га овозини баландлатмасликни тавсия қиламан" 20\n"Манчестер Сити" ўйинчиси АПЛ рекордини ўрнатди 1


Сўхдаги йўлларга бетонли қоплама ётқизилади\nБугун эрталаб Сўхга Ўзбекистон-Қирғизистон чегара назорат-ўтказиш пункти орқали юк машиналарига йўлсозликда ишлатиладиган машина ва механизмлар ортилган навбатдаги карвон кириб келди.\nЎзбекистон Республикаси автомобиль йўллари давлат қўмитаси томонидан туманга 50 га яқин машина ва механизмлар юборилди. Бош вазир бошчилигида бўлиб ўтган фаоллар йиғилишида туманимиз йўлларининг аянчли аҳволи тилга олинган эди. Мана бугун бу муаммолар бартараф қилинмоқда, – дейди Сўх тумани автомобиль йўллари бўлими бош муҳандиси Нурулло Жалолов.\nТуманда 26 километр 4R-149 Риштон-Сўх йўналишидаги давлат аҳамиятидаги йўллар, 62 километр узунликдаги маҳаллий автомобиль йўллари, 88 километр умумий фойдаланувдаги йўллар мавжуд. Туман ички йўлларининг умумий масофаси 385 километрни ташкил этади. Туманга юборилган машина-механизмлардан ташқари, 83 нафар мутахассислар ҳам етиб келди. Шуни ҳам алоҳида таъкидлаш лозимки, ёшлар бандлигини таъминлаш мақсадида 50 нафар сўхлик ёшлар ҳам туман автомобиль йўллари бўлимига ишга қабул қилинди.\nТуманда 182 километр масофадаги йўлларда қурилиш ва таъмирлаш ишлари олиб борилиши режалаштирилган. Бу йил 45 километр масофадаги йўллар таъмирланади. Барча лойиҳа-сметалар туманнинг ўзида амалга оширилади. Йўлларнинг ҳаракат қисмига асосан бетонли қоплама ётқизилади. Шағалли йўлларга бетон қопламаси ётқизилиб, тупроқли йўлларнинг шағаллаштирилиши режага киритилган.


Афғонистон шарқида халқаро кучлар жангарилар пистирмасига дуч келиши оқибатида даниялик ҳарбий ҳалок бўлди.\nҲилманд вилоятида эса ҳукумат кучлари героин ишлаб чиқарувчи лаборатория фаолиятига чек қўйди.\nШунингдек, коалиция кучлари “Толибон” жангариларини ҳукумат ва халқаро кучларни халқ олдида қора қилиб кўрсатишда айблади.\nКоалициянинг билдиришича, кўп ҳолатларда жангарилар ҳукумат кучлари томонидан ўтказилган амалиётда тинч аҳоли вакиллари ҳам ҳалок бўлганини иддао қилмоқда.\nХалқаро кучларнинг бу баёнотидан бироз аввал маҳаллий оқсоқоллар Ҳилманд вилоятидаги ҳарбий амалиётда тинч аҳоли вакилларидан 18 киши ҳалок бўлганини билдирганди.\nКоалиция кучлари матбуот котиби бу каби маълумотларнинг аксари уйдирма экани ва уларнинг биронтаси ҳам ўз тасдиғини топмаганини маълум қилди.


Петербургда ўзбекистонлик мигрантлар қийин аҳволга тушиб...\n06.12.2019 10:08 0 2263\nСанкт-Петербургда ўзбекистонлик меҳнат мигрантларининг маошлари берилмаётгани ва ётоқхонадан мажбурий чиқариб юборилаётгани тўғрисида хабарлар тарқалганди. Ташқи ишлар вазирлиги ушбу ҳолатга муносабат билдирди.\nҚайд этилишича, тарқалган мурожаат бўйича Ўзбекистоннинг Санкт-Петербург шаҳридаги Бош консулхонаси ва Ўзбекистон Бандлик ва меҳнат муносабатлари вазирлиги Ташқи меҳнат миграцияси агентлигининг Россиядаги Ваколатхонаси ходимлари Колпино шаҳрига бориб текширган.\nЎзбекистонликлар ва ICA Construction компаниясининг масъул ходимлари билан бўлиб ўтган учрашувларда Санкт-Петербургдаги ўзбекистонлик мигрантларнинг манфаатларини ҳимоя қилиш ҳамда мавжуд муаммоларни ҳал қилиш бўйича аниқ келишувларга эришилган.\nШунингдек, вазирлик хабарида вазият Бош консулхона назоратида эканлиги таъкидланган.\nЎзбекистон Ташқи ишлар вазирлиги мигрант Петербург\nЖамият бугун, 04:56\nЎзбекистонда сўнгги уч ойда энг кўп қўйилган исмлар\nЖамият 15/04, 19:05\nГидрометеорология хизмати эртага кутилаётган об-ҳаво маълумотини тақдим этди


Оғиз бўшлиғи санацияси - Бу нима? - Онлайн Тиббий Энциклопедия MedLife.Uz\nОғиз бўшлиғи санацияси – оғиз касалликларининг олдини олиш ва уларни йўқотишга қаратилган чора-тадбирлар. Булар тишларни даволаш ва пломбалаш (бу кейинчалик тиш чириши ва асорати – пульпит ҳамда периодонтитнинг олдини олади), тишнинг механик шикастланишига йўл қўймаслик; тижағ соҳаси ва тиш нуқсонларини ўз вақтида бартараф этишдан иборат.\nМактабгача ва мактаб ёшидаги болаларда (йилига 2 марта), касбга алоқадор зарари бор саноат корхоналари хизматчилари, шунингдек, ҳомиладорлар, турли хасталиги бўлган беморларда оғиз бўшлиғи санацияси мажбурий тарзда олиб борилади.\nОғиз бўшлиғи санацияси атрофидаги тўқималар, оғиз шиллиқ қавати касалликлари кўпгина умумий ўткир ва сурункали касалликларнинг олдини олишда ниҳоятда муҳим, чунки чириган ёки касал тишлар сурункали инфекция ўчоғи бўлиб, организмга зарарли таъсир кўрсатади. Шу боис, ҳар бир киши ўзи мустақил равишда оғиз бўшлиғи ва тишларни тўғри парвариш қилиб бориши, уларни тиш чўткаси, паста ёки тиш порошоги билан ювиб, оғизни сув ва зарарсиз дзинфекцияловчи эритмалар (2 % ли сода эримасидан 1 стакан сувга 1 чой қошиқ ёки борат кислота ва бошқа(лар)) билан оғизни чайиши, овқатдан сўнг тиш ораларини махсус тиш ковлагич билан тозалаши лозим. Тиш, милк, тил касалликларига хос илк аломатлар пайдо бўлса, дарҳол стматологга мурожат қилиш керак (яна қ. Тиш).


Тўлов — Худонинг қимматбаҳо ҳадяси | Таълимотлар\nНаҳотки бу Худонинг иродаси бўлса?\n1- БОБ Худо тўғрисида ҳақиқат\n2- БОБ Муқаддас Китоб Худодандир\n3- БОБ Худонинг Ер учун нияти қандай?\n4- БОБ Исо Масиҳ ҳақида ҳақиқат\n5- БОБ Тўлов — Худонинг қимматбаҳо ҳадяси\n6- БОБ Ўлимдан кейин ҳаёт борми?\n7- БОБ Ўлганлар учун ҳақиқий умид\n8- БОБ Худонинг Шоҳлиги — у нима?\n9- БОБ Чиндан ҳам «охирзамонда» яшаяпмизми?\n10- БОБC Илоҳий зотларнинг таъсири\n11- БОБ Нега Худо азоб-уқубатларга йўл қўйди?\n12- БОБ Худо маъқуллайдиган турмуш тарзи\n13- БОБ Худонинг ҳаётга бўлган нуқтаи назари\n14- БОБ Бахтли оилавий ҳаёт\n15- БОБ Худо маъқул деб билган топиниш\n16- БОБ Ҳақ топиниш томонини эгалланг\n17- БОБ Ибодат орқали Худога яқинлашинг\n18- БОБ Худонинг дўсти бўлиш учун нима қилиш керак?\n19- БОБ Ўзингизни Худонинг меҳр-муҳаббатида сақланг\nИЛОВА Илоҳий исмнинг қўлланилиши ва маъноси\nAPPENDIX Дониёр пайғамбарнинг Масиҳ келиши ҳақидаги башорати\nИЛОВА Исо Масиҳ — ваъда қилинган Зот\nAPPENDIX Ота, Ўғил ва муқаддас руҳ тўғрисида ҳақиқат\nИЛОВА Нега Исонинг чинакам издошлари хочга сиғинмайди\nAPPENDIX Қутлуғ Кечлик — Худони шарафлайдиган маросим\nAPPENDIX Жон билан руҳ нима ўзи?\nИЛОВА Шеўл ва ҳадес нима дегани?\nИЛОВА Ҳукм куни — у қандай кун?\nИЛОВА 1914 йил — Муқаддас Китоб башоратига кўра муҳим сана\nИЛОВА Бош фаришта Микоил ким ўзи?\nИЛОВА «Буюк Бобил» нимани англатади?\nИЛОВА Исо Масиҳ қишда туғилганми?\nИЛОВА Байрамларни нишонлаш керакми?\nТИЛИДА ЎҚИШ Cakchiquel (Central) австралия имо-ишора адангме аймара албан амхар антанкарана арабча арман ассам африкаанс ачоли бамана баск бауле бенгала бикол бислама болгар британия имо-ишора булу ваиунаики валенсий валлий валяйта везу венгер венгер имо-ишора венда венесуэл имо-ишора волоф вьетнам га галисий ган гереро грек гренланд грузин гуарани гужарати дат деху занде зимбабве имо-ишора зулу ибан ибанаг иврит игбо илоки инглиз индонез исланд исоко испан испан имо-ишора итальян йоруба йулу кабил каленжин каннада каонде карифуна каталан квангали кекчи кечуа (Анкаш) кечуа (Аякучо) кечуа (Боливия) кечуа (Куско) кечуа (Чимборасо) кикамба киконго кикуйю килуба кимбунду киньяруанда кирибати кирунди киси киче конго конкани (лотин ёзувида) корейс корейс имо-ишора коса коста-рика имо-ишора креол (Гаити) креол (Гвинея-Бисау) креол (Маврикий) крио куаньяма куна курд курмонжи (Кавказ) курд курмонжи (кирилл ёзувида) кхмер ламба лаос латиш лингала литва лози лувале луганда лугбара лунда луо майя македон малагаси малайя малаялам мальта мам мапуче маратҳ маршалл масатек (Уаутла) мегрел мексикан имо-ишора менде мизо мискито михе миштек (Герреро) монгол море моту мьянма науатль (Герреро) науатль (Хуастека) науатль (шимолий Пуэбла) науйтль (марказий) нгангуела нгаубере ндау ндебеле ндебеле (Зимбабве) ндонга немис немис имо-ишора неосоломоник непал нзема нидерланд ниуэ норвег нуэр ньюнгве ньянека олуконзо оромо осетин отетела отоми (Мескиталь водийси) палау пангасинан панжоб папьяменто (Аруба) папьяменто (Кюрасао) парагвай имо-ишора перу имо-ишора поляк поляк имо-ишора понапе португал португал (Португалия) раротонга ротума румин руньянкоре рус рус имо-ишора руторо руунд самар-лейте самоа санго сапотек (истмус) сапотек (лачигири) сарамакка свати себуан сейшель креол сепеди серб серб (лотин ёзувида) сесото (Лесото) сидама сингал словак словен сранан-тонго суахили суахили (Конго) тагал таити тай тамил тандруй тараскан тви телугу тесо тетум (Дили) тив тиграй тлапанек тожик ток-писин тонга тотонак тотор тохолабал трук тсвана тсонга тува тувалу тумбука турк туркман туркман (кирилл ёзувида) уйғур (араб ёзувида) уйғур (кирилл ёзувида) украин умбунду урду фарер фижи филиппин имо-ишора фин фин имо-ишора форс француз француз имо-ишора хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хмонг хорват цельталь цоцил чех чили имо-ишора чилуба чин (хака) читонга читонга (Малави) чичева чичемба чияо чокве чол чуваш шарқий увеа швед шитсва шона эве эквадор имо-ишора эстон эфик яп япон япон имо-ишора ўзбекча ўзбекча (лотин ёзувида) қирғиз қозоқ қуйи немис\nТўлов — Худонинг қимматбаҳо ҳадяси\nТўлов ўзи нима?\nУ қандай тўланган?\nТўлов билан қандай қут-баракалар боғлиқ?\nТўловни қадрлашингизни қандай кўрсата оласиз?\n1, 2. а) Қандай ҳадяни қимматбаҳо деб билар эдингиз? б) Нега тўловни энг қимматбаҳо ҳадя деб билиш мумкин?\nҚАНДАЙ ҳадяни қимматбаҳо деб билар эдингиз? Унинг нархи баланд бўлиши шарт эмас, ахир ҳадянинг қадри доим ҳам пул билан ўлчанмайди-ку. Аслида энг қимматбаҳо ҳадя, сизга айнан керакли ва сизни бахтиёр қила оладиган ҳадядир.\n2 Ҳадялар ичида энг қимматбаҳо бўлган ҳадя бор. Унинг қадр-қимматини ҳеч нарса билан солиштириб бўлмайди. Бу, Худонинг инсониятга берган ҳадясидир. Аслида Худойимиз Яҳова бизга кўп ҳадялар берган, аммо улардан энг қимматбаҳоси — Исо Масиҳни биз учун тўлов сифатида бергани. (Матто 20:28 ни ўқинг.) Ушбу бобдан тўлов энг қимматбаҳо ҳадя эканини билиб оламиз, чунки айнан бу тўлов сизни бахтиёр қила олади ва у орқали энг муҳим эҳтиёжларингиз қондирилади. Тўлов Аллоҳ Яҳованинг сизга нисбатан кучли севгисининг далилидир.\n3. Тўлов ўзи нима ва тўлов ҳақидаги таълимотни англаб олиш учун нимани кўриб чиқиш лозим?\n3 Қисқача айтганда, тўлов — Яҳова Таоло инсониятни гуноҳ ва ўлимдан халос қилиш учун қўллайдиган восита. (Эфесликларга 1:7) Муқаддас Китобнинг тўлов ҳақидаги таълимотини англаб олиш учун Адан боғида нима юз берганини кўриб чиқиш лозим. Одамато гуноҳ қилиб нимани қўлдан бой берганини билиб олсак, тўлов нақадар қимматбаҳо эканини тушуна оламиз.\n4. Мукаммал инсон бўлмиш Одаматони қандай келажак кутаётган эди?\n4 Худовандимиз Яҳова Одаматони мукаммал қилиб яратди. Бу нимани англатишини кўриб чиқайлик. Мукаммал тана ва онг соҳиби бўлмиш Одаматони касаллик, қарилик ва ўлимдан холи келажак кутаётган эди. Мукаммал инсон сифатида Одамато Худо билан ўзгача муносабатга эга эди. Уларнинг муносабатлари меҳрибон ота билан ўғли ўртасидаги муносабатларга ўхшаб кетар эди. Шу сабабли, Муқаддас Китобнинг бир оятида Одамато «Худонинг ўғли», деб айтилади. (Луқо 3:38) Яҳова эса Одамато билан мулоқот қилиб, унга қизиқарли вазифалар берар ва ундан нималар кутаётганини тушунтирар эди. (Ибтидо 1:28–30; 2:16, 17)\n5. Қайси маънода Худо Одаматони «Ўзига ўхшаш қилиб» яратган?\n5 Худо Одаматони «Ўзига ўхшаш қилиб» яратган эди. (Ибтидо 1:27) Албатта, бу унинг ташқи қиёфаси Аллоҳникига ўхшаганини англатмайди. Бу китобнинг 1- бобидан билиб олганимиздай, Аллоҳ Яҳова руҳий Шахс. (Юҳанно 4:24) Шундай экан, Худонинг эт ва қондан иборат танаси йўқ. Худо Одаматони Ўзига ўхшаш қилиб яратгани унда илоҳий фазилатлар, жумладан, севги, донолик, адолат ва қудрат борлигини билдиради. Шунингдек, Одамато яна бир муҳим томони билан Парвардигорга ўхшар эди. У ирода эркинлигига эга эди. Демак, у муайян дастур бўйича ишлайдиган робот каби эмас, балки яхши ва ёмоннинг фарқига бориб, шахсий қарор чиқара оладиган инсон сифатида яратилган эди. Агар Одамато Худога итоаткор бўлганида, жаннатмакон ерда абадий яшашни давом эттирарди.\n6. Худога итоатсизлик қилиб Одамато нимадан маҳрум бўлди ва бу бизга қандай таъсир қилди?\n6 Одаматонинг итоатсизлиги ачинарли оқибатга олиб келди. Гуноҳи оқибатида у мукаммал ҳаёти билан бирга барча қут-баракалардан маҳрум бўлиб, ўлимга маҳкум қилинди. (Ибтидо 3:17–19) Афсуски, Одамато нафақат ўзининг, балки келажак авлодининг қимматбаҳо ҳаётига зомин бўлди. Муқаддас Китобда: «Битта одам [Одамато] дастидан дунёда гуноҳ пайдо бўлди, гуноҳ орқали эса ўлим. Шу тариқа ўлим барча инсонларга ўтди, демак уларнинг барчаси гуноҳ қилган»,— деб айтилади. (Римликларга 5:12) Ҳа, Одаматодан гуноҳ барчамизга ўтди. Шу сабабли, Муқаддас Китобга кўра, у ўзинию авлодларини гуноҳ ва ўлим қуллигига сотган. (Римликларга 7:14) Одамато билан Момоҳаво келажакдан маҳрум бўлишди, чунки била туриб Худога бўйсунишмади. Аммо уларнинг авлодлари бўлмиш биз ҳақимизда нима дейиш мумкин?\n7, 8. Тўлов сўзининг маъносини аниқлашда қандай иккита нарса аҳамиятга эга?\n7 Яҳова Таоло инсонларни қутқариш учун севги ила тўлов тақдим этди. Қизиқ, тўлов ўзи нима? Бу сўзнинг маъносини аниқлашда иккита асосий нарса аҳамиятга эга. Биринчидан, тўлов — бирор кишини, масалан, асирни озод этиш ёки гаровга қўйилган буюмни қайтариш учун тўланадиган пул. Иккинчидан, тўлов — бирор нарсанинг баҳосини қоплайдиган маблағ. Мисол учун, аварияда айбдор бўлган киши етказган зиённи қоплайдиган ҳақни ёки тенг баҳони тўлаши керак.\n8 Хўш, Одамато етказган зиённи қоплаб, инсониятни гуноҳ ва ўлим қуллигидан қандай озод этиш мумкин эди? Келинг, Тангримиз Яҳова тақдим этган тўловни ва бу қандай қут-баракалар келтиришини кўриб чиқайлик.\nЯҲОВА ТЎЛОВ ТАҚДИМ ЭТДИ\n9. Тўлов қандай талабга жавоб бериши керак эди?\n9 Мукаммал ҳаёт қўлдан бой берилгани сабаб, ҳеч бир номукаммал инсон уни қайтариб олиш учун тўлов бера олмас эди. (Забур 49:7, 8) Тўлов тенг қийматли бўлиши шарт эди. Бу Муқаддас Китобдаги адолатли меъёрга мувофиқ бўлган. Зеро у ерда: «Жон эвазига жон»,— деб ёзилган. (Қонунлар 19:21) Хўш, Одамато йўқотган мукаммал ҳаёт ёки жон эвазига нима ҳавола қилиниши мумкин эди? Бошқа бир мукаммал кишининг ҳаёти «муносиб тўлов» бўла оларди. (1 Тимўтийга 2:6)\n10. Тангримиз Яҳова тўловни қандай ҳавола қилди?\n10 Тангримиз Яҳова тўловни қандай ҳавола қилди? У ер юзига фаришталаридан бирини, ўғлидай азиз бўлган бир зотни юборди. (1 Юҳанно 4:9, 10 ни ўқинг.) Бу зот тайёрлик билан самовий маконни тарк этди. (Филиппиликларга 2:7) Ўтган бобдан билиб олганимиздай, Яҳова мўъжизавий тарзда бу зотнинг ҳаётини Марямнинг бачадонига кўчирди. Аллоҳнинг муқаддас руҳи орқали Марям Исо исмли гуноҳдан холи, яъни мукаммал фарзанд кўрди. (Луқо 1:35)\nЯҳова Ўз Ўғлини тўлов сифатида берди\n11. Қандай қилиб бир инсон миллионлаб инсонлар учун тўлов бериши мумкин?\n11 Бироқ қандай қилиб бир киши миллионлаб инсонлар учун тўлов бериши мумкин? Одамлар қандай қилиб гуноҳкор бўлиб қолгани ёдингиздами? Одамато гуноҳ қилиб мукаммал ҳаётни қўлдан бой берган эди. Шундай экан, у авлодларига гуноҳ ва ўлимдан бўлак ҳеч нарсани мерос сифатида қолдира олмас эди. Аммо Муқаддас Китобда «охирги Одамато» деб аталган Исо гуноҳдан холи, мукаммал инсон эди. (1 Коринфликларга 15:45) Шуни айтиш жоизки, Исо бизни гуноҳдан қутқариш учун Одаматонинг ўрнини эгаллади. Худога итоаткор қолиб, у биз учун мукаммал ҳаётини фидо қилди ва шу йўсин Одамато қилган гуноҳнинг ҳақини батамом тўлади. Шундай қилиб Исо Одаматонинг авлодларига умид ато этди. (Римликларга 5:19; 1 Коринфликларга 15:21, 22)\n12. Азоб-уқубатни бошдан кечириб Исо нимани исботлади?\n12 Муқаддас Китобда Исо чеккан азоб-уқубатлар батафсил ёзилган. Жумладан, қамчиланиши, устунга михланиши ва жуда қийналиб жон бериши. (Юҳанно 19:1, 16–18, 30; 204–206- саҳифалардаги Иловага қаранг.) Нима сабабдан Исо буни бошдан кечириши керак эди? Кейинги бобдан, Яҳованинг хизматчилари синов остида садоқатли қолишини Шайтон шубҳа остига қўйганини билиб оламиз. Лекин Исо азоб-уқубатларга қарамай Худога содиқ қолиб, Шайтоннинг даъвосига аъло тарзда жавоб берди. У шуни исботладики, ирода эркинлигига эга бўлган мукаммал инсон Иблиснинг ҳийлаларига қарамай Худога содиқ қолиши мумкин. Яҳовага азиз бўлган зотнинг садоқати Унинг қалбини жуда қувонтирган! (Ҳикматлар 27:11)\n13. Тўлов қандай берилган эди?\n13 Тўлов қандай берилган эди? Милодий 33 йили, яҳудийларнинг нисон ойининг 14 куни Худо ушбу мукаммал зотнинг қатл қилинишига йўл қўйди. Шу йўсин Исо ўз мукаммал ҳаётини «биратўла» қурбон қилди. (Ибронийларга 10:10) Учинчи куни эса Яҳова Исони тирилтиргач, у руҳий шахс бўлди. Исо осмонга қайтгач, Одаматонинг авлодларини қутқариш учун тўлов сифатида берган мукаммал ҳаётининг баҳосини Аллоҳга тақдим этди. (Ибронийларга 9:24) Инсонларни гуноҳ ва ўлим қуллигидан озод этиш учун Исо тақдим этган тўловнинг баҳосини Яҳова қабул қилди. (Римликларга 3:23, 24 ни ўқинг.)\nТЎЛОВ БИЛАН БОҒЛИҚ ҚУТ-БАРАКАЛАР\n14, 15. «Гуноҳларимиз кечирилиши» учун нима қилишимиз лозим?\n14 Гуноҳкор бўлишимизга қарамай, Худонинг ҳадяси бўлмиш тўлов туфайли ажойиб қут-баракаларга эга бўлишимиз мумкин. Келинг, бу қут-баракаларнинг айримларини кўриб чиқайлик.\n15 Гуноҳларнинг кечирилиши. Номукаммал бўлганимиз сабабли, тўғри йўл тутиш учун биздан қатъий ҳаракат талаб этилади. Барчамиз тилда ҳам, ишда ҳам хато қиламиз. Аммо Исонинг тўлов қурбонлиги туфайли гуноҳларимиз кечирилиши мумкин. (Колосаликларга 1:13, 14) Бундан фойда кўришимиз учун, ушбу қурбонлик асосида тавба қилиб, камтаринлик ила Тангри Яҳовадан кечирим сўрашимиз лозим. (1 Юҳанно 1:8, 9 ни ўқинг.)\n16. Нима туфайли Худога пок виждон билан хизмат қила оламиз ва унга эга бўлишнинг қандай фойдаси бор?\n16 Худо олдида пок виждон. Агар виждонимиз нопок бўлса, осонликча умидсизликка тушиб, ўзимизни яроқсиздек ҳис этамиз. Бироқ Яҳова гуноҳларимизни кечириш учун меҳр ила тўлов тақдим этди. Бу туфайли номукаммаллигимизга қарамай, Унга пок виждон ила хизмат қилиш имконига эгамиз. (Ибронийларга 9:13, 14) Қолаверса, Тангри Яҳовага бемалол ибодат қила оламиз. (Ибронийларга 4:14–16) Шунингдек, пок виждон хотиржамликни ҳис этишимизга, ўз ҳурматимизни билишга ва бахтли бўлишимизга ҳисса қўшади.\n17. Исо ўз жонини биз учун фидо қилиб қандай баракаларга йўл очди?\n17 Жаннатмакон ерда абадий яшашга бўлган умид. Муқаддас Китобда: «Гуноҳнинг эвази — ўлим»,— деган сўзларни ўқиймиз. Давомида: «Худонинг инъоми эса Ҳазратимиз Исо Масиҳ воситасида абадий ҳаётдир»,— деб айтилган. (Римликларга 6:23) Бу китобнинг 3- бобида кўриб чиққанимиздай, жаннатмакон ерда ҳаёт жуда ҳам гўзал бўлади. (Ваҳий 21:3, 4) Бу барча баракаларга, жумладан, абадий ҳаёт ва мукаммал саломатликка Исо ўз жонини биз учун фидо қилгани туфайли эришамиз. Аммо тўловни қадрласаккина, бу қут-баракаларга эга бўламиз.\n18. Нима сабабдан тўлов учун Яҳовадан миннатдор бўлишимиз даркор?\n18 Нима сабабдан тўлов учун Яҳовадан миннатдор бўлишимиз даркор? Хўш, агар кимдир вақти, кучи ва маблағини аямай сиз учун ҳадя тайёрласа, ундан миннатдор бўлмасмидингиз? Бундай ҳадя унинг самимий севгисининг изҳори бўлмасмиди? Тўлов эса энг қимматбаҳо ҳадядир. Нега дейсизми? Муқаддас Китобда: «Аллоҳ инсониятни шу қадар қаттиқ севдики, ҳатто улар учун ягона Ўғлини берди»,— деб ёзилган. (Юҳанно 3:16) Ҳа, Яҳова одамларни севишининг яққол далили тўловдир. Шунингдек, тайёрлик ила ўз жонини фидо қилган Исонинг ҳам севгисидан далолат. (Юҳанно 15:13 ни ўқинг.) Тўлов, Яҳова Таоло ҳамда Исо ҳар биримизни севишига бизни ишонтирмоқда. (Галатияликларга 2:20)\nТўлов учун миннатдорчилик билдиришнинг йўлларидан бири Яҳовани таниб-билишдир\n19, 20. Тўловни қадрлашингизни қандай кўрсата оласиз?\n19 Худонинг ҳадяси бўлмиш тўловни қадрлашингизни қандай кўрсата оласиз? Аввало, бу ҳадяни тақдим этган Яҳова Таолони таниб-билишга интилинг. (Юҳанно 17:3) Бунда сизга, қўлингиздаги китоб ёрдамида Муқаддас Китобни тадқиқ қилиш кўмаклашади. Яҳовани таниб-билганингиз сайин, Унга бўлган севгингиз ҳам ортиб боради. Севги эса ўз навбатида, сизни барча нарсада Худони мамнун этишга ундайди. (1 Юҳанно 5:3)\n20 Исонинг тўлов қурбонлигига ишонинг. Исо ҳақида: «Ўғилга ишонган киши абадий ҳаётга эгадир»,— деб айтилган. (Юҳанно 3:36) Хўш, унга қандай ишониш мумкин? Имонни фақат сўзда ифодалаб бўлмайди, чунки Муқаддас Китобга биноан, «ишларсиз имон ҳам ўликдир». (Ёқуб 2:26) Чиндан ҳам, ҳақиқий имон «ишлар» билан тасдиқланади. Исога ишонишнинг йўлларидан бири нафақат сўзда, балки амалда унинг ўрнагига эргашиш демакдир. (Юҳанно 13:15)\n21, 22. а) Нима сабабдан Қутлуғ Кечлик маросимига қатнашишимиз лозим? б) Кейинги 6- ва 7- бобларда нимани кўриб чиқамиз?\n21 Қутлуғ Кечлик маросимига қатнашинг. Исо милодий 33 йили 14 нисон куни Муқаддас Китобда «Ҳазратимизнинг кечлик таоми» деб аталган ўзгача маросимни уюштириб, уни нишонлашни буюрди. (1 Коринфликларга 11:20; Матто 26:26–28) Бу маросим Қутлуғ Кечлик деб ҳам аталади. Исо унинг барча издошлари, у ўз мукаммал ҳаётини тўлов сифатида фидо қилганини ёдда тутишлари учун бу маросимни жорий этган эди. Бу тўғрисида Исо: «Буни мени эслаб туриш учун қилинглар»,— деган. (Луқо 22:19) Қутлуғ Кечлик маросими, Худойимиз Яҳова ҳамда Исо Масиҳнинг кучли севгисини бизга эслатиб туради. Ҳар йили ўтказиладиган маросимга келсак, Исо берган тўлов учун миннатдор эканимизни кўрсатамиз *.\n22 Яҳова Таоло ҳавола этган тўлов чиндан ҳам қимматбаҳо ҳадядир. (2 Коринфликларга 9:14, 15) Бу ҳадя ҳатто ўлганларга ҳам фойда келтириши мумкин. Навбатдаги 6- ва 7- боблардан бунинг қандай имкони борлигини кўриб чиқамиз.\n^ абз. 21 Қутлуғ Кечлик маросими ҳамда унинг маъноси ҳақида 206–208- саҳифалардаги Иловадан кўпроқ билиб олишингиз мумкин.\nЯҳова Таоло тўлов воситасида инсониятни гуноҳ ва ўлимдан халос қилади. (Эфесликларга 1:7)\nЯҳова биз учун жонини фидо қиладиган Ўғлини ер юзига юбориб тўлов тақдим этган. (1 Юҳанно 4:9, 10)\nТўлов туфайли гуноҳларимиз кечирилиб, бизга пок виждон ҳамда абадий яшаш умиди ато этилади. (1 Юҳанно 1:8, 9)\nТўловни қадрласак, Яҳовани таниб-билишга интиламиз, Исонинг тўлов қурбонлигига ишонамиз ва Қутлуғ Кечлик маросимига борамиз. (Юҳанно 3:16)


Bloomberg агентлиги пессимистлар учун 2017 йил қўлланмасини эълон қилди\n10:28 / 07.12.2016\n«2016 йилда Дональд Трамп ва Brexit дунёнинг катта қисмини шок ҳолатга келтирди. Бироқ, Bloomberg агентлигининг ўтган йилги «пессимистлар қўлланмаси»ни ўқиганлар хотиржам қолишди», — деб таъкидлайди агентлик ўтган йилги қўлланмасига ишора қилган ҳолда.\nМуаллифлар ўқувчилар эътиборини 2017 йилда бўлиши мумкин бўлган воқеа-ҳодисаларга қаратади ва улар янгиликлар дастурларида қайтарзда ёритилишидан огоҳлантиради.\nУндаги биринчи сценарий «Трампландия» деб номланган. Муаллифларнинг фикрича, Дональд Трампнинг АҚШ сайловларидаги ғалабаси оммавий норозилик намойишларига олиб келади. Бунинг оқибатида Калифорниянинг АҚШ таркибидан чиқиш бўйича ҳаракат («Calexit») кучаяди. Миллиардерлар Илон Маск ва Шерил Сандберг 2020 йилда Трампга қарши прогрессив альянсга етакчилик қилади.\n«Ялта 2.0» деб номланган иккинчи сценарийга кўра, АҚШ ва Россиянинг сиёсати ГФР канцлери Ангела Меркелни қийин аҳволга солиб қўяди. У Европа ҳарбий қудратини кучайтириш ёки Россиянинг Шарқий Европадаги таъсири борасида келишувга эришишдан бирини танлашга мажбур бўлади. Бунинг натижаси ўлароқ, Россия СССР парчаланганидан сўнг 26 йил ўтгач, жаҳон майдонида ўз обрўсини тиклаб олишга муваффақ бўлади.\nФранцияда «Милий фронт» мухолиф партияси етакчиси Марин Ле Пен давлат раҳбари бўлиб қолиши мумкин. У эса бешинчи республикани Британиядан ўрнак олган ҳолда ЕИ таркибидан олиб чиқиши эҳтимол.\nШунингдек, АҚШ ва Хитойнинг иқтисодий урушлари натижасида ХХР иқтисодиёти чуқур турғунлик даврини бошидан кечиради. Куба эса ўзининг эски қадрдонлари Россия ва Хитой билан иттифоқчиликни ривожлантиришга эътибор қаратади.\nЎтган йили декабрь ойида Bloomberg 2016 йилдаги «қора қуш»ларни тахмин қилган эди. Улар орасида, Трампнинг ғалабаси АҚШда иқтисодий инқирозга сабаб бўлиши, Эрон ва Россия хакерлари Қўшма Штатлар молия тизимини вайрон қилиши, миграция муаммоси ЕИ парчаланишига асос бўлиши мумкинлиги қайд этилган эди.\nДональд Трамп Хитой хакер Bloomberg Трампландия пессимистлар


КЎЗ ОСТИДАГИ КЎКАРИШЛАРДАН ҚАНДАЙ ҚИЛИБ ҚУТУЛИШ МУМКИН?\nКўз ости кўкаришларини сабаби қуйидагилар:\n1. Чарчоқ ва уйқунинг етишмаслиги\nИнсонда куч қуввати қолмаганда организмдаги жараёнлар секинлашиб, тикланиш учун уйқуни талаб қилади. Қон секинроқ айланади, димланади ва қон томирлар кенгаяди. Кўз остидаги капиллярлар терига жуда яқин жойлашган бўлиб, уларнинг тонусини тушиши ва кенгайиши хисобига тери остидан кўкариб сезила бошлайди. Кўз остидаги терининг қалинлиги бор йўғи 0,5 мм бўлиб, бу соханинг кўкаришига ва шишинқирашига, шунингдек, лимфа оқимининг секинлашуви хам сабаб бўлади.\n2. Кўзларнинг толиқиши\nКомпьютер ортида узоқ ишлаш, кўп китоб ўқиш ва шу каби машғулотлар кўз ва унинг остидаги қон томирларни зўриқишига, кенгайишига ва тери остидан сезилиб кўкаришига олиб келади.\n3. Темиртанқис анемия\nАнемия – бу қондаги кислородни ўпкадан орган ва тўқималарга етказиб берувчи оқсил хисобланади. Кислород билан бирикканда гемоглобин ёрқин қизил тусга кириб, артериал қонга ўзига хос ранг беради. Кислородни тўқималарда қолдиргач эса гемоглобин яна тўқаради ва ўз навбатида қоннинг ранги хам ўзгаради. Мисол учун қўлингиздаги веналарга эътибор қаратсангиз уларда кислород озлиги учун кўк рангдалигини кўрасиз. Гемоглобиннинг нормал хосил бўлиши учун темир моддаси керак бўлади. Унинг етишмаслиги гемоглобин камайишига ва ўз навбатида қонда кислород камайиши ва қон томирларини кўкаришига сабаб бўлади.\nТерини сувсизланиши унинг қуриши ва юпқаланишига олиб келади. Кўз остидаги терини юпқалиги хисобга олсак эса унинг остидаги кўкарган қон томирларни бемалол сезиш мумкин.\nАллергия кўзларни қичишиши ва ёшланишига олиб келади. Аллергенга жавобан ажраладиган гистамин моддаси эса қон томирларини кенгайишига олиб келади. Кўзларни қашлаш эса у ердаги нозик қон томирларини зарарланиши ва майда қон талашлар пайдо бўлишига ва ўз навбатида кўкаришларга олиб келади.\nЁш ўтган сайин тери қуруқшаб, намлигини йўқотади ва янада юпқалашади. Бу эса кўз остидаги кўкарган қон томирларни яққолроқ сезилишига олиб келади.\n7. Ирсий мойиллик\nАйрим инсонларнинг кўз остидаги териси туғилганидан юпқа бўлиб, кўз остидаги кўкаришларини болалигиданоқ кўриш мумкин. Айрим инсонларда эса эпидермис ёш ўтган сайин ортиқча тезлик билан юпқалашади. Кўз ости доимий қорайиши кузатилган инсонлар ўз авлодига шу нуқсонни узатиш хусусиятига эга.\n8. Чекиш, алкогол истеъмол қилиш\nЗарарли одатдар терини юпқалашиши ва қон томир капиллярларини осон синувчан қилиб қўяди. Ёрилган майда капиллярлар хужайралари тери остида тўпланиб, оксидланади, қораяди ва кўз остидан сезила бошлайди.\n9. Ошқозон ичак муаммолари, захарланиш\nҚайт қилиш ва ич кетиши натижасида организм кўп суюқлик йўқотади. Сувсизланиш эса айтиб ўтганимиз каби кўз ости кўкаришига сабаб бўлади.\n10. Юрак қон томир касалликлари\nҚон томирлар муаммолари қоннинг уларда димланишига олиб келади. Кўз остидаги нозик томирчалар эса бу ўзгаришларга энг тез сезувчан хисобланади.\nКўз остидаги кўкаришларни уй шароитида қандай йўқотиш мумкин?\nБу муаммонинг ечими уни келтириб чиқарган сабабига боғлиқ. Агар кўз ости кўкариши сизнинг иш фаолияти ва дам олишингизга, овқатланиш характери ва суюқлик истеъмолига боғлиқ бўлмаган холда тез-тез қайталаниб турса – унда албатта терапевтга мурожаат қилишингиз керак. Чунки кўз остидаги кўкаришлар камқонлик ва юрак муаммоларини биринчи белгиси булиши мумкин.\nАгар кўкаришлар гох-гохида пайдо бўлса, бироз хаёт тарзини меёрлаштириш ва қуйидаги усуллардан фойдаланиш кифоя қилади:\nКатта ёшдаги одамлар учун нормал уйку вақти суткасига 7-8 соатда кам бўлмаслиги керак. Айнан шу вақт организмни ва шу жумладан қон томир тизимини тикланиши учун етарли хисобланади. Агар Сизни шунингдек, қовоқлар шиши хам безовта қилса, унда баландроқ болиш (ёстиқ)да ётишни тавсия этамиз. Бу лимфа оқимини осонлаштиради.\n2. Етарли миқдорда суюқлик истеъмол қилинг\nКунига 8 стакан сув ичиш шарт эмас, албатта. Иқлим ва фасл шароитидан келиб чиқкан холда имкон қадар ташна бўлмасликка харакат қилинг. Чанқадингизми, мархамат қилиб, чой, шарбат, морс ёки сув ичинг. Албатта сийдик рангига хам эътибор қаратиб туринг. Унинг шаффофлиги ва оқиш сариқ рангдалиги ичимлик ичиш режимида муаммолар йўқлигини англатади.\nСизнинг вазифангиз – соғлом гемоглобин миқдорини таъминлашдан иборат. Овқат рационингизга қуйидаги махсулотлар киришини назорат қилинг:\n• темир (масалан, гўшт, балик, жигар, исмалоқ, товуқ тухуми);\n• фолиев кислотаси (ошкўклар, донли ва ёрма махсулотлари);\n• витамин С (цитрус мевалар, қулупнай, малина, қора смородина);\n• витамин А (жигар гўшти, ошқовоқ, исмалоқ).\n4. Терини намлаб туринг\nКўз остидаги юпқа тери ташқи мухит таъсири (иссиқ-совуқ) га биринчи навбатда реакция билдиради. Шунинг учун хеч бўлмаса ётиш олдидан кўз остига енгил харакатлар билан намловчи крем суртинг. Бу нозик массаж қон ва лимфа оқимини яхшилайди. Шунингдек, куннинг асосий вақтини ўтказадиган ва ухлайдиган хонангизни намлигини (айниқса қиш кунлари) назорат қилиб туринг.\nКўз остига 3-5 дақиқага совуқ сувда намланган пахтали диск ёки масалан, ош қошикни кўйинг. Совуқ таъсирида қон томирлар торайиб, тери остидан камроқ сезилади.\n6. Кўз остига бодринг бўлакчалари ёки дамлаб ишлатилган чой пакетчаларини қўйинг\nБодринг – хам совуқ компресс вазифасини ўтайди, хам кўп намлик тутади ва кўз ости терисини етарлича намлайди. Унинг ўрнига ишлатилган чой пакетчаларини қўйиш хам мумкин – улардаги кофеин қон харакатини яхшилайди.\nКўз остидаги кўкаришларни профессионал тарзда йўқотиш:\nАгар кўз ости қорайишларини сабаби ёшга ва ирсиятга боғлиқ бўлса, «момолардан қолган усуллар» ёрдам бермайди. Бу холда косметолог ёки дерматолога учраш керак. Муаммони сабабини аниқлагач, улар қуйидаги ечимларни тавсия этиши мумкин:\n• Оқартирувчи крем – кўкаришлардан махсус кремлар ёрдамида қутулиш мумкин (азелаин, гликол кислотали ёки гидрохинонли кремлар);\n• Химик пилинг - бу муолажалар кўз ости териси пигментациясини камайтиради;\n• Лазерли терапия – тери пигментациясини камайтириш ва тери тикланишини тезлатишнинг яна бир усули.\n• Таркибида қон плазмаси ёки гиалурон кислотаси тутувчи «филлерлар» ни юпқа игна ёрдамида тери остига юборилади. Натижада улар қалинлашиб, кўз ости кўкаришии камаяди.\n• Блефаропластика – нафақат кўз ости кўкариши, балки қовоклар осилишида хам қўлланилади.\nҚайси вариантда тўхташни врач билан маслахатлашгандан сўнг хал килинади.\nМарт 15, 2020 1347 2 Рукн ДЕРМАТОЛОГИЯ


Шимолий Кореяда коронавирус фонида номаълум безгак тарқалди – Bugun.uz\nЖаҳон - 14:38 · 13.05.2022\nШимолий Кореяда коронавирус фонида номаълум безгак тарқалди\nШимолий Кореяда коронавирусга чалиниш ҳолати кузатилиши фонида аҳоли орасида номаълум безгак тарқалди. Бу ҳақда «Reuters» хабар берди.\nФото: «Shepparton News»\nМаълум қилинишича, апрель ойи охирида касаллик белгилари 350 минг кишида пайдо бўлган. Хасталикдан 162,2 минг бемор тузалган, қолган 187,8 минг нафари эса изоляция қилинган ва даволанмоқда.\nТаъкидланишича, 12-май, пайшанба куни мамлакатда ушбу номаълум безгакка чалинишнинг 18 минг ҳолати аниқланган. Ўз навбатида, безгак аниқланган 6 киши вафот этган, улардан бирида коронавирус аниқланган.\nКХДР расмийлари шу кунгача мамлакатда коронавирус йўқлигини таъкидлаб келган. Бироқ 12 май куни КХДР Меҳнат партияси Сиёсий бюросининг йиғилишида мамлакат раҳбари Ким Чен Ин ковид ҳолати қайд этилганини айтган. У йиғилишда тиббий ниқоб таққан ҳолда кўриниш берган.\nМамлакатда илк ковид ҳолати 8 май куни Пхеньянда иситмаси кўтарилган беморда аниқланган. Унда «омикрон» штамининг «BА.2» варианти қайд этилган. Мамлакат расмийлари «максимал фавқулодда вазият» учун вирусни назорат қилиш тизими жорий этган.


Нуриймон Абулҳасан: «Агар биз диний атрибутларга рухсат берсак, Исо алайҳиссаломнинг хочлари пайдо бўлади» | Azon.uz - Ахборот-таҳлилий портал\n5301 23:30 14.01.2019\nҚамариддин Шайхов: - Таълим муассасалари ҳақида гап кетганда, анчадан буён кўтарилаётган бир савол бор: бу ўша соқол, ҳижоб масаласи. Бу масала бўйича диний қўмитанинг қарашлари қандай? Ҳа ёки йўқ, деган бир аниқ жавоб бўладими?\nНуриймон Абулҳасан: - таълим муассасаларида диний атрибутларни намоён этиш масаласи бўйича дин ишлари бўйича қўмита ўзининг муайян баёнотини берган. Интернет тармоқларида ҳам биз буни ошкор этдик. Масалан, “Таълим тўғрисида”ги қонуннинг 9-бандида алоҳида айтиб ўтилган. Таълим муассасаларида диний таълим бериш мумкин эмас ва шу билан биргаликда бугунги кунда Ўзбекистон Республикаси ҳудудида барча таълим муассасалари ўрнатган ички тартиб, низомлари бор. Ўша низомларга мувофиқ, ҳар битта талаба ёки ўқувчи таълим олишга ҳақли. Лекин бу дегани ўша таълим даргоҳида ўқиётган бизнинг фуқароларимизнинг динга бўлган эркинликлари чекланади дейиш, нотўғри бўлади. Юқорида айтиб ўтганимиздек, Ўзбекистонда 130 дан ортиқ миллат ва элатлар бор. Агар биз таълим муассасаларида диний атрибутларни тақиш, ўраб юриш ёки уларни намоён қилишга рухсат берадиган бўлсак, бу фақатгина соқол билан рўмол бўлмайди. Довуд алайҳиссаломнинг юлдузлари пайдо бўлади. Исо алайҳиссаломнинг хочлари пайдо бўлади. Буддаларнинг ўзини тақувчи нарсалари пайдо бўлади. Шунга ўхшаган нарсалар ёйилади.\nАна энди ўша саволни бераётганлар шунга розими? Соқол қўяйлик мактабда, бошқа атрибутларни ҳам намоён қилайлик. Кейин эса ўша 130 дан ортиқ миллат ва элатларнинг ҳам ўз динларини намоён қилиш ҳолатлари юзага келаверсин, дейишга розими? Агар рози бўладиган бўлса, у қандай шаклда бўлади? Дин эса таълим тизимидан айро ҳолатда олиб борилиши юзасидан Конституциямизнинг талаби бор, ҳам бизнинг “Таълим тўғрисида”ги қонун талаблари бор. Шунинг учун фуқароларимизда буни фоизини ўрганишимиз керак. Кимда шунга эҳтиёж бор? Бўлса уни биз ўрганайлик. Ўрганяпмиз ҳам. У келгусида конституцияда ҳам, дин давлатдан ажратилган деган тамойилга ҳам ўз-ўзидан бориб тақаладиган қонунлар, меъёрий ҳужжатлар пайдо бўлиши керак. Бу нарсаларни онгли равишда қилишимиз керак. Ҳаммасини ҳисобга олган ҳолатда қилишимиз керак. Лекин бу дегани Ўзбекистон Республикаси ҳудудида динга эътиқод қилувчи фуқаролар ҳуқуқи чекланяпти, десак хато бўлади. Таълимга кирган пайтда одамлар бир хил бўлиши керак. Қайси дин, қайси миллат вакили бўлишидан қатъий назар ҳамма баробар бўлиши керак.\n3073 22:15 27.04.2020\n1118 17:30 09.04.2020


ЖЧ-2018. Бугунги ўйинлар анонси: Инглизларнинг кайфиятини туширадиган, русларникини кўтарадиган фактлар бор\nЖЧ-2018. Бугунги ўйинлар анонси: Инглизларнинг кайфиятини...\n07.07.2018 15:18 0 2211\nРоссияда бўлиб ўтаёган жаҳон чемпионатининг кеча бўлиб ўтган чорак финал баҳсларида Франция Уругвайни, Бельгия эса Бразилияни турнирдан чиқариб юборди.\nБугун, 7 июль куни яна икки ярим финалчи номи аниқ бўлади.\nКуннинг дастлабки ўйинида Швеция ва Англия терма жамоалари ўртасида кечади. Аксарият мухлислар бу баҳсда инглизларнинг имкониятини юқори баҳоламоқда. Албатта, Англиянинг таркиби ҳозир жуда ҳам кучли. Ҳужумчи Кейн мундиал тўпурари бўлиб турибди. У яна гол урса, Англия рекордини янгилайди.\nАммо... Биласизми, Швеция терма жамоаси инглизлар учун доим ноқулай рақиб бўлиб келган. Расмий ўйинларда (8 баҳс) Англия терма жамоаси фақат бир мартагина (Евро-2012) шведлар устидан ғалаба қозонишга эришган. Шунинг учун бугунги баҳсда Швецияни осонгина ҳисобдан чиқариб бўлмайди. Қолаверса, бу икки жамоа ҳам анча йиллардан бери ЖЧ ярим финалига чиқа олмаган. Бугун улар шу босқичдан бир қадам берида туришибди. Кураш шунга яраша бўлади.\nУчрашувни нидерландиялик Бёрн Куйперс бошчилигидаги ҳакамлар гуруҳи бошқариб боради.\nЧорак финалнинг сўнгги ўйини Россия ва Хорватия терма жамоалари ўртасида бўлиб ўтади. Хорватия нафақат ушбу ўйинда фаворит, умуман турнир финалтгача чиқишга асосий даъвогар жамоа. Лекин Россия терма жамоаси мухлисларини қувонтирадиган бир анъана бор — Хорватия мусобақа мезбонларига қарши ўйинларда муваффақият қозона олмаган. 1998 йили Франция, 2014 йили Бразилия термаларига мағлуб бўлган.\nУчрашувни бразилиялик Сандро Риччи бошчилигидаги ҳакамлар бригадаси бошқаради.\n7 июль, шанба\nШвеция — Англия 19:00\nРоссия — Хорватия 23:00\nРоссия Швеция Кейн Хорватия Англия ЖЧ-2018


Қирғизистон президенти Алмазбек Атамбаев Ўзбекистонга келиши ҳақидаги хабарларга изоҳ берди » Ўзбекистон янгиликлари – Zamin.uz\n11 декабрь 2016, 22:15\nҚирғизистон президенти Алмазбек Атамбаев ҳозирча Ўзбекистонга ташриф режалаштирмаган. «Интерфакс»га таяниб Kun.uz ёзишича, у Ўзбекистоннинг янги сайланган президенти Шавкат Мирзиёев билан телефон мулоқоти вақтида Ўзбекистонга ташрифни амалга ошириш имкониятлари хусусида сўзлашган, аммо унинг режасида бундай сафар ҳозирча йўқ.\n«Мен Ўзбекистоннинг янги сайланган президенти Шавкат Мирзиёевни қўллаб-қувватлайман. Биз у билан телефон орқали мулоқот қилдик ва ташриф ҳақида гаплашдик. Аммо ҳозирча Ўзбекистонга боришни режалаштирмаганман. Бу йил мен Ҳиндистон ва Россияга бораман. Келаси йилнинг январида Хитойга ташриф режалаштирилган», — деган Атамбаев журналистларга.\nАтамбаевнинг айтишича, Ўзбекистон ва Қирғизистон ҳамда ҳудуддаги барча мамлакатлар орасида дўстона қўшничилик муносабатларини сақлаб қолиш ўта муҳимдир.\nБундан бир неча кун олдин, баъзи манбаларда Атамбаев Ўзбекистонга ташриф режалаштираётгани, сафари давомида Самарқандга бориб, Ўзбекистоннинг биринчи президенти Ислом Каримов қабрини зиёрат қилиши ҳақида хабар тарқалганди.\nТеглар: режасида режалаштирмаган неча ҳамда изоҳ берди\nЯнгиликлар » Дунё » Қирғизистон президенти Алмазбек Атамбаев Ўзбекистонга келиши ҳақидаги хабарларга изоҳ берди\n15:26 ОАВ Атамбаев ҳақида охирги маълумотларни тарқатди